Aa Bawm Dingin Ser Kan Si - A VEL IN KHAMH KAN SI\nAA BAWM DING IN SER KAN SI!\n“Cucaah daihnak a chuahtertu thil le pakhat le pakhat thazaang I peknak a bawmtu thil kha kan I tinh awk an si.” Rome 14:19\nPathian Nih Aa Bawmmi Siter A Kan Duh:\nThazaang peknak kan timi cu, minung pakhat chung I a ummi thawnnak, thil ti khawhnak va thanter khi asi. Cunihcun pakhat le pakhat kan karlak ah thawnnak i peknak ah lam a kan hruai I, Jesuh ca I kan nunnak ah kan tonmi thilhar vialte ton khawhnak le teikhawhnak nun a kan pek. Jesuh sunparnak caah hmunkhat teah ral a do ti mi kan si. (“Nan kong ka ruah fate, nan dihlak ruangah ka Pathian cu ka lawmh zungzal.” Filipi 1:3) Kan lak ah minung pakhatkhat kha zaangder in kan lohtlau ter thai ding le a thawng dingmi minung pakhat kha dirkamh lo in va thlukrilh ter thai ding kan si lo. Hlawhthlinnak le thawnnak na ngeih khawh nakhnga caah Jesuh sin in ara mi bawmhnak na herh bantuk in, na pawngkam minung hna zong nih thawnnak an hmuh thannak ding caah na bawmhnak an herh ve.\nPathian Nih Aa Dirkamhmi Siter A Kan Duh:\nCathiang chungah kan hmuhmi cu, “Harnak kan innak kip ah a kan hnemh caah kannih zong nih harnak a phunphun in a ingmi kha kan hnemh khawh ve hna I kan hnemh hnanak ah cun Pathian sinin hnemhnak kan hmuhmi kha kan hman.” II Korin 1:4 Pathian cu a kan hnemtu a si bantuk in, hnemh a hau mi hna a hnemtu si ding ah a sermi kan si ve.\nPathian Nih Mi Lungsau Siter A Kan Duh.\nPakhat le pakhat thazaang I pe in kan I bawmh tikah ruahchannak a um lo mi dawtnak kan langhter asi. Pakhat le pakhat kan chambaunak le kan tlamtlin lo nak kan I theih tik zongah I kal tak le aa then ding siloin, lungsau thilfual nak le toidor nun he fek tein aa dirkamh mi le aa bawm dingah ser kan si. “Toidornak lungthin ngei u, lungnem le lungsau in um zungzal u. Pakhat le pakhat I bawm u law cuticun nan I dawtnak kha langhter u.” Efesa 4:2\nNa pawngkam ah na bawmhnak a herhmi le thazang na pek khawh dingmi an um maw? Caan a luan hlanah a tu va bawm hna.


Chin pa Phun Mang cu Denmark football club EFB nih a lak | THE CHIN EXPRESS\nChin pa Phun Mang cu Denmark football club EFB nih a lak\nDenmark — Kum 14 Chin pa Phun Mang cu bawlung chuih a thiam tuk caah Denmark ram football club minthang Esbjerg fB (EfB) nih a lak.\nEfB club cu 2018-2019 Danish Superliga ah 3nk a ngahmi club asi. Danish Superliga cu Mirangca cun Denmark Super League tinak asi, i Denmark ram ah a sang bikmi bawlung chuih zuamnak asi. Kawlram he tahchun ahcun Myanmar National League bantuk asi.\nPhun Mang cu Denmark ram aiawh U-12 team zong in Spain ram ah a rak chuih ve i 2nak an rak ngah.\nEfB club U-15 team ah chuih dingin sachoh ah minsen a thut lio\n“Liverpool club ah chuih ka duh,” tiah Phun Mang nih a chim.\nPhun Mang cu Denmark media zong nih an tial pah tawn. TV2 Mellem OS zong nih interview a tuah.\nPhun Mang hi kum 4 a rak si lio tein R.I.K club ah a rak lut, i RIK club caah U-15 team in a chuih liomi asi.\nEfB club caah chuih dingin a nulepa nih lungtlinpinak min an thut lio\nSeptember thla thok ahkhan EfB nih a U-15 team caah hneksaknak training a tuah hnu ah atu bantukin kum 1 sachoh in a hlan colh hi si.\nRIK nih “kan sin na luh a ni 1nak tein a thiam tuk kan in ti pengmi na si. Hlawh pekmi bawlung chuih thiam si dingin lungthli na tummi a tlinnak dingah atu cun vawleipi aa ong cang,” tiah lawmhpinak ca a tial.\n“Na hmailei lamthluan ah na hlawhtling caamcin ko seh tiah RIK nih kan in duhpiak. Kan club nih i lunghmuih takin kan in cuanh peng ko lai,” ati.\nPhun Mang le a chungkhar\nPhun Mang cu bawlung chuih a thiamtuk caah Farum khua hrambunh FC Nordsjælland zongah training tuah an sawm lengmang.\nKum 12 a rak si lio, 2017 zongah ‘bawlung chuih na thiam tuk, bawlung chuihnak caah na herhmi cawknak ah hmang’ tiin Wonderfestiwall group nih Denmark tangka 5,000 a rak bawmh.


Tu Zing PDF-Salin nih Khua luhnak gate a hngah tu Ralhrang Pa (7) bom an puah – Chintanbo\n1. Tu Zing PDF-Salin nih Khua luhnak gate a hngah tu Ralhrang Pa (7) bom an puah\nMagwe ramthen, Salin(စလင်) khua-Minbu(မင်းဘူ:) motaw lam, salin khua luh nak ah ralhrangbu hna nih security an lak nak gate ah tuni August 17, zing slm. 10:00 hrawng ah bom a puak i palek pa 1 a thi i, pa 2 hliamhma an pu tiah khua hrihram thawngpang sin in kan theih.\n” Salen khua thlanglei gate chuah nak ah bom a puak i gate a cawng tu pa 7 an um, Pa 3 a khen hna i pa 1 cu a thi, pa 2 cu siizung ah an i thop lio a si” tiah khuami ni a chim mi cu khua hrihram thongpang cu Mipi thal dohthlennak(spring revolution) thongpang ah a langh ter.\n2.NLD a tanh tak mi Nu le va Ralhrangbu nih an tlai hna\nMagwe ramthen, taungtwingyi(တောင်တွင်းကြီ) khua, Taungpyin(တောင်ပြင်) veng, Aungthapyi(အောင်သပြေ)lam ah a um mi NLD a dirpitu Ko. Hngiatsih(ညှပ်စိ)le a nupi Ma.Sape, an nuva cu August ni 17, zaanlei ah ralhrang bu nih an inn ah an rak tlaih hna tiah theih a si. An nuva tein NLD a tang ngai mi an si tiah khuami hna sin in theih a si.\nCovid-19 case pa 1 hmuh ruang ah New Zealand cu rampi in Lockdown a si lai


KNDF Nih Loikaw Khuami An Zaam Karlak Ah Thilri Fir Lo Ding In Ralrinnak An Pek Hna -\nKayah ram Loikaw khuapi ah kahdohnak a fah chin lengmang caah mipi tampi ralzaam in khua an chuah tak thluamah cang. Cucu caan ttha ah la in thil fir ah a vak mi cu fak piin sualphawt an si lai i an nunnak ca tiang hmanh ah ttihnung a si nak kong an langhter. Hi bantuk in mipi an zaam kar ah an kaltak mi thilri vialte kilvengtu ding cu kanmah kan si i, a si khawh chung in kan kil ven lai tiah KNDF nih cun an chim.crd-SM\nCa dang relchap; Ralhrang nih Jet pathum in Sagaing chaklei ram, Kathar peng, Moetargyi khua cu nihin January 12, suimilam 12:49 ah bomb voi 12 an thlakhnawh hna. Khuachung inn 6 le phungki umnak inn pakhat an rawk, a tlawmbik minung 5 tal hliamhma an pu, tiah theih a si. Ralhrang nih bomb an thlakhnawh ruangah Moetargyi khua inn 6 le,\nPhungki umnak inn pakhat a rawk, khuami 5 nak tlawmlo hliamhma an pu. A thi mi an um le um lo theih a si rih lo, hlathlainak kan tuah lio a si,” tiah Kathar-PDF nih ca an chuah. A rawk mi le hliamhma a pu ko nain kan theih rih lo mi an um kho rih. Cazin kan laak lio a si. Hliamhma a pu mi le a zaam mi mipi zong a himnak hmun ah kan chiah hna lio a si.\nNgakchia zong hliamhma a pu mi an um,” tiah Kathar-PDF nih an thanh. Kathar peng, Moetargyi khua le Moetarlay khua pawng ah 2021 November thla chung kahdohnak a tam i November 9 lio kahdohnak ah ralhrang 40 hrawng an thi, tiah PDF nih ca an rak chuah. 2021 May 31 lio zong ah ralhrang nih Moetargyi khua cu vanlawng in voikhat bomb an rak thlak bal cang. crd-the chin post.\nThawng dang relchap; Sagaing ram, Tanhsae peng, Chunlae khua cu ralhrang nih December 20 in umhmun an khuar I nihin January 12 tiang an um rih. Inn 20 nak tlawmlo an khaangh cang i khuachung mi dihlak an zaam cang, tiah khua mi pakhat nih Yangoon Khat Thit Media ah a chim. Khua mi pakhat nih cun,\nInn 13 innchung thilri cu ralhrang nih an hrawhpiak dih hna, thil man sung deuh cu an laak dih. Pyo-saw-hti phu pawl nih khua mi hna an i chiah mi riahcaw pawl cu an laak i, an laak dih khawh lo mi cu mei in an khangh taak, mipi nih facang an hleh manh rih lo mi zong mei in an khangh piak hna, tiah a chim chap.crd-the chin post.\nKhah! Pasaltha Hna Nih Raltuk Cawnglio Mi Ralhrang An Phomh Hna + Video


Kanmah Kong Kanmah Tein Lai Kan I Rel Khawh Lo Zia | THE CHIN EXPRESS\nKanmah Kong Kanmah Tein Lai Kan I Rel Khawh Lo Zia\n”Kanmah Kong Kanmah Tein Lai Kan I Rel Khawh Lo Zia” – ( Lo Zu nih Inn Zu a pawnchuah timi)\nThantlang Covid-19, I Runvennak Main Committee hna cu:\nMyone Ohchohzi Hmu, U Aung Shwe Myint (Chairman)\nMyone Cianmazi Hmu, U Tun Pwar (Secretary)\nMyone Lahwahkah hmu (Member)\nMyone Pingngiazi Hmu (Member)\nMyone Yehmu Palek Bawi (Member)\nMyone Tatanazi Hmu (Member)\nKhi acunglei minung paruk (6) hna khi Thantlang Covid -19 kongah Thantlang peng pumpaluk caah Lai a rel khotu luzik bik le nawl a ngei bikmi cu an si. Chin miphun pakhat hmanh telh kan si lo. Thantlang mino bu, Khuanu khuapa bu lutlai an min a um lo.\n6nk khi TATANA ZI HMU timi khi Biaknak bu a si. BOHDAHBATA Biaknak Lutlai cu an telh, culio ah Krifa 100% khuasaknak Thantlang ah Khrihfa Biaknak Lutlai kan Pastors te an min nan hmu maw?\nCu nih a chuahpi mi cu Covid-19 zawtnak ruangah a thimi hmanh a si lomi, Malaysia ah inncung in a tlaak ruangah a nunnak a liammi kan fanu SUI HLEI ṬIAL cu kan ram Thantlang ciacia ah luphumnak hmuhma an pe duh lo. Hauleeng (kha hlaan Sia tlonnak) ah an phumter hna. Malaysia Myanmar Tanzung nih a thihnak a ruang an ṭialpiak mi zong, khi hna paruk (6) nih khin tawpherh hnawhnak caku tluk hmanh ah an kan relpiak lo.\nThantlang Khuabawi luziik khan a simi Pu Ram Khar biachim hmanh an ngaih piak duh lo. Ruak donnak ah a va kal ve zongah a mawṭaw an rak kham piak pinah hro hna a tong tiin kan theih. A caah a har ko lai.\nAn phumter hnu hna ah ramchung ramleng media in kan au cio hnu ah chunceu hmanhah siloin zaanṭim le khuamang ah Thantlang minung pali (4) te lawng a ruak an hlaiter ṭhan hna i anmah le anmah thiam i cheh duh menmen ah funeral service hmanh um loin Thlanmual ah a thli tein va phum uh tiah order fawitahlak in an chuahpiak hoi hna.\nTam ka ṭial ti lai lo. Ka ṭial deuhdeuh ka ai a puang deuhdeuh, kaa nautatnak a zual deuhdeuh.\nNOTE: Thantlang MINO, KHUANU KHUAPA, NU HE PA HE, NGAKCHIA he TAR he ahohmanh pakhat le pakhat, mah le mah i mawhchiat caan a si lai lo. Party nan ṭanhmi le Biaknak bu chiah taak cio in hmunkhaṭ te ah ṬANṬI caan a si lai.\nTutan hi Lungrual tein ṭanṭi nan thiam i Ralṭha tein NAN TUAH AWK a simi nan TUAH ahcun Miphun kongah TEINAK nan hmuh caan a si lehlam lai.\nKhi Lai nunphung a hngal lomi, Thantlang mipi a neek rumro in aan neektu hna, khi Kawl miphun paruk (6) hna khi Thantlang khua in hauleeng ah nan hlonh khawh venak hna caanṭha tuk (Best Chance) a si hi hngal u.\nAmahbelte on the spot (alinhsat lio) ah Kan Tuah Awk A Simi Kan Tuah Ngam Hna Lo Ahcun FEDERAL Biafang Zong Hi A Ceih In Ceih Ti Hna Hlah Usih.\nFederal state a simi MIZORAM ahcun sisehlaw mu, khi hna paruk khi innleeng hmanh an chuak ngam ti hnga lo. Mizoram YMA (Young Mizo Association) nih chunzan hlan in an inn an kulh dih cang hna hnga.\nCaṭialtu: Tawk Cung (PPP)


Exam – welcome!\nEx-Phil (Examen Philosophicum /Philosophy) a Phi Hnga Ding Caah\nA hmasa bikah tu semester ah ex-phil a phi ding vialte nan ngeihlahnak kan hrawm pi hna. Cun, a rak phi dih cangmi pawl high-five kan pek hna. Ka hngalh tawkah Patlung le Kip a phi ding an si i ka huam piak lo ngai hna. Zei ruangah ti cun, ex-phil cu i hmahthah dih pinah, thleidan khawh bak a haumi a si caah a si. A har lomi a lo nain cawh a fawi tuk cu mu.\nNorway university le university college (høgskole) a kaimi i social science a cawngmi paoh nih cun ex-phil lak dih a si ngawt rua ka ti, ex-fac (examen facultatum) lak chih a haumi zong kan rak um. A kan relter mi cauk a har tuk pin i kan professor an thiam lo tuk cun kan bawa cu zaangfak tuk kan si, ttah a chuak.\nKei ex-phil a rak kan chimtu a thiam tuk pinah a note a kan pekmi pawl a rak ttha tuk i text-book a har nain a rak nuam pah. Mah bu zong cun kaa nawnnok tthiam rih ko. Ex-phil i a rak ka bawmtu bik cauk, atu tiang ka uar tuk i ka hawi le kawlca a rel khomi pawl ka recommend (anbefaler) pengmi cu San Lwin a ttialmi `World Philosophers´timi cauk a si.\nNan si ve maw dik, kei ka zia cu, mah hi nan rel hrimhrim lai timi text-book pawl nakin ti lomi cauk poah ka lung ah a lut deuh.\nCauk chungah aa telmi philosophers pawl cheukhat\nB Spinoza (1632-1677)\nG Berkeley (1685-1753)\nG Schelling (1775-1854)\nBertrand Russel (1872-1855)\nAa telmi cheukhat ka ti cu mu. Socrates hlan i Thales le Pythagoras tiang hmanh khi a va banh hna i cauk ttha tuk a si ka ti. Kawlca cu a thuk pah i a rel cu a har, nain a tangah a hmanmi terms/begrep pawl tthatein a ttial ko i a za ko ka ti. Philosophy cauk rel ahcun mah zat harnak tal cu kan ton a hau ko ti ko u sih. Cahmai 340 hrawng a um, azapi na rel huam lo hmanhah, mifim pakhat kong na fian deuh lomi a um tikah na check khawh cu ti.\nChim ka duh rihmi cu, nan hngalh cia tuk ko lai nain, philosophers pawl kha an tam ngai lai pinah an ruahnak kha aa lo pah nawn phunphai in an um lai caah overview/oversikt ngeih a biapi tuk tiah ka ruah. Na curriculum/pensum i aa telmi mifim vialte kha an chan ning tein ttial hna law a kamah an ruahnak a mu bik ttial hna. Mah vialte na thleidan khawh dih in mah kan pu le mifim pawl ah aho pawl dah an ruahnak aa pehtlai i aho pawl dah ralchan bak an si timi kha na hawi le he i ceih law a bawm ngai lai tiah ka ruah. Mah pawl na thleidan, ka pehtawnh khawh dih hna in na lung an la deuhmi minung pawl kong kha tam deuh in rel.\nA biana ah, John Locke khi kan chuahni (August 29) aa khat i midang nakin ka lung a ka la deuh, ka van pehtonh i, John Locke-English-Classical Liberalism-Bill of Rights, hei ti phun khi ka pehtlaih ter i amah bantuk khi cu ka philh kho lo. Cun, Pathian a um tiah a zummi poah ka philh hna lo, abiana ah St. Augustine, Aquinas, Kierkegaard. A zum lo mi paoh kha adang tein na cawn khawh hna cu mu. Na uar lo takmi hna, an ruahnak na pom lomi hna, zong kha a dang tein chia hna law zeiruang ahdah ka uar lo ti na theih ahcun na za. An simh tuk cang a si le na hawi le pawl kha philosophers min pawl phaw hna law an kong chim hna ;).\nSan Lwin cauk cu Myanmar-Ebooks ah an chiah rih ko, http://www.myanmarebooks.net/category/ဆန္းလြင္/ ah kawl te. Link hi rian a ttuan lo ahcun an website ah khan kawl te ko uh mu.\nKeimah cauk cu Burmese Classic ah ka rak download nain atu cu a um ti lo.\nLykke til! Good Luck! Pathian nih in umpi hna seh law A le B lawngte ngah te uh! <3\nPosted on May 6, 2015 September 14, 2017 by myborspPosted in Siangngakchia CaTagged Ex-phil, Exam, Philosophy, StudytipsLeave a comment\nKaa ziak takmi cazoh dan phun 2\nSiangngakchia si cu a nuam tuk ko nain caminpuai (exam) phit cu a nuam theng lo ka ti. Pakhat pa cu exam phit ter mi khi, zumh lo bia, tiah a ruah i aa fahsak tuk i a phi duh bak lo an ti, hehe, nan zumh le zumh lo cu nanmah nawl! Kan duh zong duh lo zongah kan phit cu a hau ko cu ta, zeiti awk ttha!\nKeimah pumpak ka hmanmi cazoh dan phun 2 rak share ve ka duh.\nKa rak rel ciami siseh, ka rel tthanmi siseh, ka philh lo nak hnga ttial hi kaa ziak ngai. Notebook in ka ttialmi cu ka rel tthan huam ti lo, lecture note pawl chinchin khi cu rang tuk in ttial cio a si tikah a zoh tthan hrim ka ngamh lo. Ka kutttial a chia tuk i ka lungmit. Mah caah cun a tanglei card bantuk tete ka ser i ka ttial. Cahmai a hmai leiah a kongpi (topic) ka ttial i a hnu lei ah a konglam ka ttial.\nHiti hin cun a fawi deuhmi a lo ngai ka ti. Cauk in a si ti lo i a ken zong a fawi. Zumput kal umhar zongah siseh, bus na hngah pah zongin siseh, coffee dawr ah an hla chuahmi a tthat lo tuk caan ah siseh na catlap te na zoh kho cu mu. Na jacket zal zongah senh khawh a si tikhah sianginn zal pipi i ken len zong a hau lo.Na cawnmi chungin na thiammi le thiam lomi zong fiang tein na tthen khawh lai. Mah zong hi thil fawi a si lo cuh, lo mei? Mah card sernak zuk suainak A3 cauk kha Nille (Norway) ah 50Kr (eller 60Kr?) in ka cawk i semester pakhat ah uk 1 cu naa za diam lai. Kei cu a ka bawmh ngai, na hman rih lo cun test te hmanh, a sunghnak um lo.\nChungkhar le Hawile\nCazoh cia ka philh lo nak hnga midang sinah chim hi kaa ziak bik. Flo le Kip khi an duh lo zongah ka chimh chih hna. Cun, anmah chimmi zong ka huam lo zong ah um..um…ka ti i kaa ngaihter ve. A caan caan i ka chimmi kong an rak ka ceihpi chin ahcun ka philh ti lo. Na nu le na pa, na u le nau, na hawi le bawmh hal hna law lunglawm tein an in sianh ko lai tiah ka ruah. An i uah tuk ahcun nan inn pa chizawh le uico khawm hna law chim chih hna ;). Chizawh le uico zong nih an ngaih huam lo ahcun thlalang chung i nangmah kha hei chim ko. Ka dua, nangmah le nangmah tal cu naa ngaih huam ding a si ko.\nA biapi bikmi\nCazoh na huamnak hnga, na ca zohmi na philh lo nakhnga, na thluak a fian khawh nakhnga, na lungthin a daih khawh nakhnga, thawh na tlolh lo nakhnga Pathian sinah bawmhhal. Bia a kan kamhmi a si,“Fimnak a baumi nan um ahcun Bawipa hal ko u law, siang tein an pek ko hna lai´´ tiah James (1:5) nih a ti ko cu mu.\nBawipa nih fimnak tampi in pe ko hna seh! Kei zong ka pe ve ko seh!\nCazoh dan a tthami nan theihmi rak kan share ve cio u law. Cazoh na thawk rih lo ahcun hngak ti duh hlah, Lakphak a lummi te i ser law cheih colh cang ko.\nPosted on May 4, 2015 September 14, 2017 by myborspPosted in Siangngakchia CaTagged Exam, Studytips2 Comments


Mizo Hlasak Thiam Daduhi Nih Covid-19 In A Zawtnak Kong A Chimmi – Zion Tlang Media\nMizo Hlasak Thiam Daduhi Nih Covid-19 In A Zawtnak Kong A Chimmi\nMay 8, 2020 admin Chin\n2014 lio ah vawleicung ttihnung bikmi zawtnak ah ruah ve mi le mi tampi a rak thattu Swine Flu in ka fapa a rak zaw ve. A zawt kan theih hlan ah ka fapa neihchun, a pakhat nak si i kan rak duhtuk i kan rak dawt taktak. A pa kei le bang nihcun a hngakchiatuk rih nain kai puak peng. Voikhat ttahter zong ka rak siang lo. Ka umnak siizung (Arya Hospital) nih nithum li an kan thlawp hnu ah a dam hlei lo tikah a zawtnak an check i Swine Flu a si kha an theih caah Cozah siizung (DDU) tthial dingin an kan ti. Kan vai i tthial i UN holhlet Bikte (tlangpi, a tu Ausie ah a um) nih an rak kan zulh. DDU Siizung kan phak in nan hmai i huh uh, an rak kan ti i kan hmai cu kan rak i huh. Asinain, kan fapa mizaw kha a hmaihuh kan rak thei lo.\nDADUHI KHIANGTE THUSAWI – Corona Virus ( Covid-19) hi enge? Lalpa ah chuan damna thatak ani\nPosted by Sports news Man Utd on Friday, 8 May 2020\nDDU siizung nih hngakchia hi bantuk zawtnak cu thlawpnak kan ngei lo i hi zawtnak thlawpnak siizung tthami Kalawati Saran Children’s Hospital ah va kal uh an kan ti i kan kal. Kan nu le Holhlet Bikte tiin Rickshaw ah an cuang i kei nih Cycle nih ka dawi hna. Suimilam pakhat tluk kan kal hnu ah Kalawati Saran Children’s Hospital siizung cu kan phan. Emergency room kan phak bakin Duty ciahmi doctors pawl nih kan fapa cu zoh hmasa loin zeiruangah nan fa hi a hmai nan huh lo, nan motor mong pa kha nan chonh lai lo maw? Ai chok lai i mi tampi a chonh hna lai tiah kanmah cu thi deng in an siik i kan fa kong van chim ngamnak lam a um set ti lo. Miphun dang si chinchap, ralzam si rih. A kan zultu Bikte cu pasalmi le ralttha mi, cun a kan daw fawnmi a si caah hihi cu nan lungthin ah chia hlah uh Kala zia a si a kan ti i thazaang a kan pek.\nAn van zoh i Swine Flu thlawpnak room dangte an rak ngei i cu room ah an rak kan chiah. Swine Flu zawtnak ttihnunnak lawng a theimi doctors le nurse pawl kan pawng an rat ah an kan ttih, kan room pawl kal kha thihnak bantuk an ruah, zeimaw chonh biak kan duh hna i kan va fuh hna zong ah ra hlah uh, a lang in chim uh tiah an kut in an rak piah, siizung hmunphiah le room thian pawl zong an rat ah ek cikcek in an i tuam bawmhhal awk le ruahnak hal awk zong an ttha lo. Ka fapa kha kum tling rihlo mi hngakchia, cuhlan Swine Flu ti kan theih hlan ah puak buin drip thlaih hau mi kha kan mit-au le kan cawlcangh a zoh tikah a theih ve rua, an kan uh ti lo, kan chuaktak zong ah a ttap ti lo, dai ziar in khuaruahhar nawn in an kan zoh, kan umnak a hlat fawn caah Laimi nih an rak veh kho lo. Mizaw nu le pa caah ruahchannak hi pakhatte zong a rak um lo. A ruang cu Doctor le nurse hna le siizung rianttuantu mit-au nih kannih caah ruahchannak a petu cawlcangh le umtu pakhat hmanh a um lo.\nKha lio ah a nu le kei nih thla kan rak cammi cu kan fapa kha dam kho dingin kan ruah ti lo caah nganfah tuartuk in a thih sualnak hnga lo, tuan hngan deuh ah a thihnak hnga ti lawng bak in thla kan rak cam. A nunnak ding pakhat zong kan rak hal lo. Tuante a thihnak ding lawng Pathian sin ah kan rak hal. Vawlei ah mi damh khotu tiah kan ruahmi hna nih an mit-au le an cawlcangh a phin-lau ahcun mizaw caah ruahchannak a um kho lo. Tutan kan farnu zong kha a lang in an zoh, an mit-au a phin, an khua-her a hman lo i an cawlcangh a hman lo ahcun a caah phun dang piin khua a ruahter sual ti phan a um ngaingai. (Na ttih ding a si i kha bantuk in na cawlcangh ding a si ahcun, a pawngkam ah i hel lo lawlaw ttha deuh).\nDoctor te nih mizaw pawng kalte tikah ttihziar ko hmanh ah ttihnak muihmai le umtu cawlcangh kha mizaw hngan ah langhter lo bak ah a ttha. Nan tongh tik le nan thlawpbul tik zong ah ivennak ding kha amah sin na phak hlan ah ituah cia ulaw, amah sin nan phak tikah ttihphannak ngei buin tongtham hram hlah uh, a kuh zong kuh ding si ko, nan ithuam cang hnu ahcun, capo ding si, hi zawtnak cu mino caah ttihnung lo, zawtnak dang na ngei lo, na dam lai tbk in a khuaruahnak a tthawnnak ding kha tampi in chimh le cawnpiak a biapi ngaingai.\nA chungkhat zong nih phone in chawnh tikah siseh, lung a kuaiter khotu bia pawl a hrial khawh chung in hrial ding. Hawikom zong nih thazaang pek thiam le biaruah thiam a biapi taktak. Hiti ka ttial tikah Hakha siizung rianttuan le doctors te nih an thei lo maw? Thei tuk e.. Hi nakin a let tampi in psychology kong cu an theih deuh. Nain nizan kan farnu kha ti taitai in van tuah cu a caah a har ngai lai. Mizaw zual le mizaw an um ahcun Siizung rianttuantu nih rak don tawn a si. A nih kha dongtu a ngei lo. Tlun inn onh lo bantuk a lo pah. Cucaah ttial ka duh bikmi a thlawpnak sii-ai ttha kan ngeih lo le kan thlawp khawh lo ding hmanh ah, mizaw hmai ah kan umtu cawlcangh le kan mit-au nihcun piah bak hlah sehlaw a ttha.\nKan bia a sau cang! Ka fapa kha a thi ah nan ruah sual lai. Ka fapa kong ah ka nunnak ah thazaang a ka petu bia cu hihi a si. Kanmah mui a kengmi, ka fapa thlawptu dingah siizung nih kanmah caah special in an van thlahmi Doctor kha Manipur nu a si. Minote, kei rual hrawng a si. Kan muisam kan ilawh tikah a van kan tlaihchan colh, a mit-au a panh taktak. A zei hmanh a poi lo. A ttih supsap ve lo. A rak ra i a kuh a hnamh. A dai, heh tiah a capo. Kanmah zong an capo.. Kha umtuning nih kan sin ah bia a chim hlan ah kan ruahnak tamtuk a thlen manh.\nNain kan ruahnak kha faktuk in kha hlan cawlcangh nih a den caah lomhnak in kan khat thlu kho lo. A chuah lai nan thin phang lai uci a ti i kal. Kai cenet ve lo i ka dawi. Ziah midang nih cu tin an kan zoh, nang na ra i kha ti khan na cawlcangh. Cu hlan doctor ra mi vialte cutin an ithuam, kanmah zong an kan chawn duh lo ka ti. Ka lehmi bia nih nunnak thar a kan pek. Keimah hi Swine Flu kong ah special doctor ka si. Hi zawtnak tamtuk ka damh hna. Na fapa zong hi ni 7 bak ah ka damh lai. Cucu promised kan pek ngam. A dam hrimhrim lai tiah zei poi tak in a ka ti i a ka kaltak.\nKha bia nih kan nunnak ah thazaang thar a kan pek in lomhnak in kan khat. Mizaw nih kan theih duh bikmi bia le kan zumh bikmi kan iruahchanhnak ngan bik cu a kan thlawptu Doctor le nurse hna nih na dam lai. Kan damh hrimhrim lai timi bia hi a si. Ka fapa cu ni 7 tlin bak ah a dam cang lawipi uh a kan ti. Amen…. Cu caah “Doctor le Nurse hna mit-au le umtu cawlcangh hi mizaw caah nunnak le thihnak ri a khiaktu bantuk a si”. Kan far nu zong na dam ko lai. Mino thazaang tthawn lio ah thihnak chance cu a tlawmtuk. Thla kan in campi ve. Na dam thawngtheih lawng kan hngak. By; Stalin Tha Cung Lian. Note: Kai ruah loin ka capar a sau deuh caah careltu rak ka ngaithiam u.\nPrevious Post:Chin miphun hi Union of Myanmar ram chung in Independence kan ngah lai\nNext Post:Dr. Henry Van Thio Chunmang hna (Visions)


A Tlangvalpa nih Nungak Dang He A Rak Kemh Ti Ai Theihbak In Fak Taktak In A Tlangvalpa Cu A Mualpho Ter Ve Nusal Bak A Si – Onlinenungak\nMalaysia ah a um mi nungak tlangval aa duhngai mi hna pahnih cu an i duhchung zong a sau cang i an pahnih in an i zul lengmang . Hmailei caah ruahchan nak nganpi zong an ngei i a sinain ruahlo tuk in nungak nu nih cun a tlangval thawngpang pakhat a theih .\nA tlangval pa nih hin Vietnam nungak pakhat he a rak kemh hna timi a theih . A tlangvalpa phone chung zong ah hmanthlak zoh dawhlo tampi a um ti a si i facebook in a rak i pehtlai lengmang mi an si timi zong fiang tein a theihkhawh .\nA tlangval pa nih Vietnam nungak he a rak kemhmi hna cu a thinlung a faktuk i a tlangval pa le cu hnu an taklawng hmanthlak pawl cu online bak ah a post piak hna i mi tampi nih an rak hmuh i an mual a pho taktak.\nTaklawng hmanthlak a postmi ah cun hi ti hin ca a tial chih fawn ” Vietnam nungak nu hi aa dawhngai i hi ka tlangval pa he hin an i rem ngai ngai . Nan nih teh hi pa bantuk pa hi tong ve u law zeitn dah nan tuah ve hnga” tiah biahal nak bantuk zong in ca a tial chih i zumh a tlak lo mi pa a sinak cu mipi theih bak ah a phozar dih.Source : China Press


Chokhlei: Chins in the US 2010 census to be recorded as Burma Chins\nChins in the US 2010 census to be recorded as Burma Chins\nA cunglei tlangtaar he pehtlaiin ceihhmainak tam pah tialmi rel a si tikah zapi caah theihthlei ngai cu a si ko. US Census 2010 ca lawngah a si ko nain hi hnuah cun ramdang Zurop, Australia, le ram dang zongah a peemmi kan Laimi tampi hna caah mahle miphun min (race) tialnak ah tampi a hnorsuan, a huap chih ko ve caah ramdang lei zongin rak i ruah cio a herh ngai tiah hmuh a si caah mahle phanhnak ram dirhmun in hmuhtonmi tlawmpal tial ka duh ve ko.\nKan miphun cu Taluk ram in a rak peemchuk i atu Laitlang/ram ah khua kan sa ti cu ahohmanh nih el awk a um lai lo dah! El awk a ummi belte cu Chin timi min hi a si. Kanmah le kanmah cu Chin kan si tiah aho te holh le tuanbia hmanh ah a um lo ti cu nihin tiangah cun theih khawh a si. Chin kan si ko tiah nihin ni tiangah Taluk ram ah va kal riangmang in kum saupi Chin Miphun Thawhkehnak kong (tuanbia, Arfitacts, ... Archeological evidence .. ) hlathlai (research tuah) in "hi bak kan si" tiah a chuahpimi a um kan hmu/thei rih lo. Research paper, capar, cabia tu cu a tampi ko. Asinain miphundang (foreigners) nih an kan auhnak le an kan theihhngalhnak kan miphun min cu Chin (Khiang) a si timi cu 1000% in a hmaanmi a si, el khawh a si ti lo. Laimi vialte Lungrualnak a kan petu min cu Chin hi a si tiah ka pom ve.\nChin timi min hi vawleicung cozah nih an pom maw? timi zawnah hin ruahnak tial ka duh. Nihin ni tiangah cun Singapore ah hin Laimi zong tampi zong nih PR zong kan hmuh pah lengmang cang tikah kan miphun min tialnak zawnah hin Nationality kha zoh in tial a si tikah Form kan tial tikah Nationalilty zawnah hin Myanmar, tiah a si caah Burmese timi miphun min in kan um. Race zawnah hin Chin tiah kan tial ko nain kan Race min cu kan Nationality kha a si cang. Bianaah Bangali, Sikh, Punjabi, Tamil hna zong hi an ram India ah cun race a phunphun an si ko nain Singapore ah PR maw Citizen maw an si tikah cun an race min cu Indian ti a si cang. Tamil, Punjabi ti bantuk a um kho ti lo. Kanmah zong hi kan Singapore Identity Card ah hin Hin ti kan si kho ti lo, Burmese ah kan tla dih. Kan duhmi cu a si hrimhrim lo.\nChin kan si tiah i ti khawhnak zalonnak ram ah a ummi Laimi hna tal nih hin cun nan Race min ah CHIN tiah nan i ti cio dingin kan in duhpiak ngai hna. Burmese Chin or Burma Chin nan ti lo ahcun US Census ah kan in khumh hna lai lo tiah cunglei in order a um balte ahcun phundang in a si ko hnga, zeihmanh ruahnak kan in pe kho hna hnga lo. An ram nan um caah an ram uknak phungnawl cu nan zulh a hau hrim ko. Zalonnak ram ah nan um ko i mahle miphun min nanmah tein i chim khawhnak nawl (human rights) nan ngeih ko ahcun ziah Burmese le Burma telh chih cu nan duh peng rih ko? Burma telh loin zeihmanh nan tuah kho ti lo maw? Pathian nih hin miphun pakhat dirhmun in a min ah Chin tiah a kan sermi hi kan theihthiam lo caah maw a si, kan i za lo ruangah dah a si. Kawlram chungah kum zeizat dah kan miphun ning piin sal ah kan taan cang hnu zongah hin zalonnak ramdang phanh cang hnu tiang zongah (an sal kan si rih ko tinak langhternak) an min (Burma) telh chih lo cun kan si kho hrim lo ti maw a si rih ko hnga? I totally cannot believe it! Vawlei pumpi nih Chin tiah an kan theihmi zeirel lo bia a si tiah ka zumh. Malaysia le India i UNHCR nih Chin Refugee an laakmi hi Burma ralkap cozah nih a kan hrem, miphun hlohralnak tuah le Nuhrin Covo a buar tuk caah an miphun a loral sual lai tiah humhim in Dornak a kan pekmi a si ti cu kan zumh ko. Burma Chin tia ruangah Laimi caah zei bantuk political gain dah a um hnga cu kan theithiam ve lo. "China ram i Chin an um ve ruangah an kan Kawlram (Burma) ummi CHIN kan si tiah an kan thei sual lai lo" tiah reason pekmi kha cu kannih cu kan ei kho lo. Kan hnasen a tla lo, kan chung a pil kho hrim lo. Cuti kan ti lengmang ahcun Hakha Chin, Tedim Chin, Falam Chin, Burma Chin, Burmese Chin, Asian Chin, American Chin, Australian Chin, Singaporean Chin, Malaysian Chin ... cu Chin, kha Chin .... tiah a dong kho ti lai lo. "We are one in Chin" ti zong hi chim len awk a si ti hnga maw?\nChin or Chins kong ah khan cun British le American English grammar hman ning nih a ngeih lai. "I am a Chin. We are Chins or we are Chin people" ti a si hnga. Cun "I am speaking in Chin language or I speak in Chins" ti hi aa khat ko lo maw?\nA tanglei cherhchan in. "The Image of War, or Service on the Chin Hills" by A.C.E Newland, published in 1894)\nCa thlahtu : Heito ... A caan... 4:24 AM\nLabels: Miphun Kong\nChins in the US 2010 census to be recorded as Burm...\nMizoram ah Vawlei cung ah angan bik mi Cheraw lam


Kahdohnak Ah SAC Ralkap Tam Lak An Thi - News and Media\nSagaing ramṭhen ChawngOo khua pawng ah SAC ralkap hna le tualchung hriamtlai phu hna kahdohnak a chuak i, cu kahdohnak ah cun SAC ralkap 7 an thi i, tualchung hriamtlai phu lei in minung pakhat a nunnak a liam, tiah ChawngOo peng tualchung hriamtlai phu nih nihin April 26 ah an thanh.\nApril 24, zinglei suimilam 5:00 hrawng ah ChawngOo peng Kinmontaw (ကင်မွန်းတော်) khua in SAC ralkap minung thazaang 40 hrawng nih ChawngOo peng chung ah rallam an sial caah ChawngOo pah-kah-phah hruainak in CHUPDF tat-khuai 2 nih an kahdoh hna, tiah theih a si.\nPruso Khuapi Kahdohnak Ah SAC Ralkap 4 An Thi!: Karenni ramkulh, Pruso (ဖရိုဆို) khuapi tualchung um SAC ralkap i Khah-Mah-Yiah 428 Battalion le Myomah palik sakhan cu Karenni mipi ralkap phufonh hna nih nihin April 26 zanlei Sml 5:50 hrawng ah an kah hna i SAC ralkap 4 an thi, tiah Pruso mizapi ralkap nih cathanh an chuah.\nSAC ralkap Battalion le palik sakhan cu PDF Pruso le KNDF tatkhuai 2 hna i bawm in an kah hna i Minute 40 hrawng kaphnih kahdohnak a chuak. Karenni mizapi ralkap phufonh lei hliam tuar um lo tein hnu an tolh kho, tiah theih a si. Crd – TCP\nInn Hrenhpiak Mi Inn 100 Fai An Si Cang!


Aung La N Sang Thawngin Kachin Ram Ah A Cang Mi – Chin World News Evening\nAung La N Sang Thawngin Kachin Ram Ah A Cang Mi\nOctober 14, 2019 October 14, 2019 Salai Van Theihtlei\nZei ruangah dah Kachin ram ah ral a daih tihi kawl ႏုိင္ငံေရးေလ့လာသုံးသတ္သူ pawl hmanh nih an theih phak lo mi a si. A simh-nor cang hna i an dai men an ti. Nain a si lo teh. Laimi chung in ramkhel zohfel thiamsangmi pakhat ka si ve nak in chim ahcun Aung La ruang cem ah a si ka ti ko lai.\nAung La kawlram i a rak i țhuat ka hrawngah khan Kachin ram ah ral a fah saling a rak si. Puai dih paoh ah Aung La nih ram daihnak a bik in Kachin state caah a rak chim tawn. A caan caan ahcun biahalnak zong ah Kachin kong ka ruah ahcun ka lung a fak tuk a ti tawn.\nA Voi hnih nak bang ahcun Kawl Thanhtar aih hmanh duh lo nawn in a um.A voi khatnak aa țhuat ah khan cun Myint Aung Hlaing zong nih a uar pah ko nain judge bia khiahnak in a kal tikah Aung La kha teinak an pek hram bia a si lai tiah duh ning cun mi lung a la tuk lo.\nNain a voi hnih nak ah khan cun Myint Aung Hlaing hrim nih a uar tuk cang ti si. A voithumnak le bang ah khan cun Aung La sung sual lai tiah heh tiah a thirphang bu bak in a zoh ve ti a si. Aung La hi Ralkap ti lo, a ho ti loin Kawlram ah cun Ideal pakhat a hung si tikah Myint Aung Hlaing zong nih Kachin Aung La ram i raltuk kha ngolter sehlaw a dawh bik ko. Aung La a voi thumnak khan cun Kachin ral kong ah zei hmanh a chim ti lo.\nNain hi ti kan ti nak hin Kachin Ram ah Ral a dai zungzal lai tinak cu a si lo. Nain Aung La an upat ruangah aa tel ti cu a fiang ko.


Paletwa Peng ah CNA Ralkap an Phan SAC Ralhrang An Thin Phang – Chintanbo\nNovember 22, 2021 admin CHINNEWS 0\nPaletwa peng chung ah CNA ralkap an phan timi thawngpang ruang ah SAC ralhrang nih khuate cheukhat ah ralkap thazaang chapnak le runvennak chah khun in laknak an tuah, tiah khua upa pakhat nih The Chin Journal ah a chim.\nCNA ralkap an phan an ti i ralkap thazaang chapnak le runvennak ahlan nakin chah khun in laknak pawl an tuah. Abikin, Paletwa he meng 8 hrawng a hlatnak Thamantha khuate ah thazaang an chap ngai. Khuami pawl zong zinglei sml. 8:00 in zaanlei sml. 4:00 karlak lawng lengchuah onh an si,” tiah a chim.\nthamantha khua pawng Tingletwa khuate zong ah SAC ralhrang an um i kiangkap khuate pawl ah zaantlai hnu checknak tibantuk zong an tuah,” tiah a chim chap. Aluancia November 9 zong ah khan Matupi-Sami larlak ah CDF-Paletwa nih SAC ralhrang pawl an kah hna i ralhrang 11 an thi, tiah thawng an rak chuah. Siangin Cachimtu Sayamah Nu Nih Ralhrang Nih Kah Fatin I Thuh Len Ka Duh Tilo Meithal Tlaih In Kahdoh Ve Kaduh Cang Hna Caah Meithal Cawknak Mipi Bawmh Ahal Hna. Siangin cachim tu pakhat nih a sining vialte a facebook cahmai ah avun langhter ii a herhbau nak tete atanglei bangin bawmh a vun hal. Keimah hi a hlan ahcun siangiin ca chimtu sayamah pakhat karak si. Atu hi PDF-Kalay (2) dirhmun in khua a sami ka si. February thla tekhan CDM cawlcangh nak ah aa tel cangmi ka si.\nRalhrang duhlo nak langhter in ka cawkcangh tikah nu le pa chungkhar zong an thin arak phang. April thla khan Non CDM tuah tthan dingah auh ka si. Cu ticun minthut tthan dingah thil pakhat he ka chuak. Inn lei pehtlaih nak zong tuahloin raldoh cawnnak lam ka kawl. June thla ah ka hawi le thawngin CNA (CNF) sinah thlahnih chung raldoh ka cawng. August ah ka training ka dih ii PDF Kalay (2) ah kalut.\nKannih pawl cu ahohmanh nih bawmhchanh mi kan silo. Hriamnam zong kan i cawk khawhlo tikah ralhrang nih an kan kahdoh fatin aa thup pengmi dirhmun in khua kan sa hna. Asinain atucu meithal tlaih in kahdoh ve ka duh cang hna. Cu caah nu le pa u le nau hna meithal cawlnak caah nan ruah khawh tawk te bawmh kan hal ko hna. NUG nih Suimilam Pathum chung ah Tangka Sachoh $3 Million man a Zuar Khawh Colh, NUG nih nihin zaanlei sml. 2:00 thawk in tangka sachoh (ငွေတိုက်စာချုပ်) zuar hram a thawk i suimilam pathum chungte ah US tangka ting 30 ($3million) a zuar khawh manh cang. Tangka sachoh timi cu acozah nih sachoh a cawtu rammi sin in tangka (a karh in) aa cawimi a si i atutan NUG nih a zuarmi sachoh i kum 2 chung ca a si.\nNihin November 22 zinglei 9:00 in zuar ding in timhtuah a si nain sacoh an zuarnak website security lei ttha deuh in an sersiam caah zaanlei sml. 2:00 tu ah an zuar tthan hi a si. NUG Tangka Sachoh zuarnak in an hmuhmi tangka vialte cu atulio Myanmar ramchung dothlennak ca ah akenkip in hman a si lai, tiah NUG nih thawng an thanh.


Vawleicung Footballer Minthang Diego Maradona Ruak Cungah Hman Aithla Mi An Rian In An Phuah Hna – HRINGDILDEL LAIRAM\nVawleicung Footballer Minthang Diego Maradona Ruak Cungah Hman Aithla Mi An Rian In An Phuah Hna\nVawleicung footballer minthang minung tam taktak nih an uar mi Diego Maradona cu November thla ni 25 ah khan kum 60 in a nunnak a liam i, amah uartu a fans tampi hna nih an siang lo tuk i, Argentina ramah cun police le amah sianglo tu a fans hna karlak ah an buai phah.\nA ruak chiahnak pawngah mipi tampi an i pum hna i, sianglo thluahmah in an tah hna i, an ui taktak ti a lang. Mah lio ahcun a ruak pawngah a ummi hna le amah mangtha ti a timmi hna cheukhat cu Police nih rubber bullet in an kah hna tiin Reuters nih cun a tarlangh.\nCu tiin biatak tein an buai lio ah cun inn chung lei zongah an rak buai len ve fawn. A ruak tawlreltu minung pathum hna nihcun Diego Maradona ruak cungah hman an rak i thla tiah an theih hna ruangah mah hna pathum cu an rian in an puah beh hna tiah an chim.\nRuak an tawlrel cuahmah lio ah hin mobile phone le thildang hna cu police kutah an chiah i, an dih hnu ah phone cu an lak than i, hman an thlak pi tiah an chim.\nRuak tawlreltu pakhat Diego Molini nihcun Maradona lu ah a kut khatlei chia in khatlei in Thumps-up a pek fawn. Funeral worker 3 hna an hmanthlak cu online lei ah a karh colh i, mipi a thinhung mi hna nih thah in an hrocer hna tiah theih asi. An kong an ceih hna hnu ah manager nih an rianin phuah an sinak kong a phuan beh. Maradona Lawyer Matias Morla zongnih hi hna 3 hi dan ning tein hremnak pek an si lai tiah a chim ve fawn.\nVawleipi nih a philh tilo ding Argentine Football legend Diego Maradona ruak cu chek asi hnu ah Lungphucawl ruangah a thimi asi tiah an fehter i, a nu le pa hna an phumhna nak hmun thlanmual Jardin de Paz ah an phum ve.\n← White House Chuahtak A Timhnak Kong A Chim Cang\nNu Tlaihhrem Hmangmi Poh Cu Tildih Piak An Si Cang Lai →


Barcelona Lehthal In UCL Final Kan Lut Hrim Lai-James Milner – Chin World News Evening\nBarcelona Lehthal In UCL Final Kan Lut Hrim Lai-James Milner\nMay 3, 2019 Salai Van Sport\nLiveerpool kan tho tthan lai: Kan theih bantukin Champions League semi-final first-leh puai ah Liverpool cu Barcelona lakah 3-0 in an sungh tikah an caah ruahchannak a tlawm ngaingai cang, Sinain Liverpool nih an i bochan ngaimi James Milner nih cun kanmah home ah Barcelona cu lehthal in final kan phan lai,”tiah a chim.\nFirst-leg ah kawlkhat hmanh an ngaih lo tikah Barcelona van lehthal ding cu a har ngai ko. Liverpool nih final an kai khawhnak dingah cun a tlawmbik kawl 4-5 tel cu an khumh a hau.\nLiverpool hi final an kai khawhnak dingah chance an ngaihmi zong a tlawm, sinain zeihmanh chim khawh chung a si ve lo. Milner nih cun pehtlaiin game tampi kan chuih cang i, hi bantuk dirhmun ah voitam pi kan chuih peng caah thinphannak kan ngei lo.\nCucaah Barcelona hi kan lehthal hrim hna lai, mah tu cu kan team huap in kan ttan rual a hau i, teinak kan hmuh lai timi kan zumh ko, tiah a chim fawn.\nA chim rihmi cu Bracelona tei in Champions League final an kai khawhnak ding kong chim in, Barcelona tei in final luh hi a harmi a si lo caah a tak in a can khawhnak dingah kan Anfield hi a si. Kan home-ah hin European game pical taktak kan hmuh tawn i, lehthalnak zong a chuak peng.\nBarcelona lehthal hi a fawimi thil si lo ti cu kan theih, sinain mah hi kan tlunter hrim lai. zerhdongh ah Premeir League puai biapi taktak mi kan ngei fawn i, mah puai zongah result ttha kan hmuh lai timi zumhnak kan ngei. Mah nih hin Barcelona he game ahhin thazaang petu si lai timi ka zumh,”tiah a chim.\nHlasa Thiam Siang Lian Tum Nih Aa Chuah Mi DVD Phel A Chuak Cang Lai,Thazaang Pe Cio Hna Usih- Video


Rakhine khuabawi nih Chin khrihfa 3 hramhram in Buddhist a luhter hna | The Chin Express\nInnpi Chin Rakhine khuabawi nih Chin khrihfa 3 hramhram in Buddhist a luhter hna\nRakhine khuabawi nih Chin khrihfa 3 hramhram in Buddhist a luhter hna\n2018 ah Christmas tuah aa timmi Buddhist nih an velh hna lio\nRakhine state, Ann peng i Padekyaw khuami Chin khrihfa 3 cu “Buddhist lut dingin min nan thut lo ahcun khua in kan tthawl hna lai” tiah khuabawi nih a tlerh hna i an duh lo buin min a thut ter hna.\nPadekyaw khuabawi U Tin Shwe Maung telh in khua nupa U Htun Lin Aung, U Htun Maung Ni, U Kyaw Tin Aung, U Nga Swe le U Aung Htay hna hruainak in May 24 zaanlei 3pm ah Chin khrihfa U San Swe Maung le U Aung Thein cu khua chung phungki sianginn ah an auh hna i phungki pa hmai ah ‘Buddhist kan lut cang’ tiin biakamnak minsen an thut ter hna.\nA thaizing May 25 ah, Chin khrihfa U San Tin Aung zong phungki pa nih a auh i khaubawi zungkhan ah ‘Buddhist lut dingin minsen a thuter’ ve.\nBuddhist nan luh lo i Khrihfa biaknak nan zulh rih ahcun khua in tthawl nan si lai, tiah an tlerh hna i hramhram in min an thut ter hna hi si.\n“May 24 zaanlei 3pm hrawngah khuabawi le khua nupa hruainak in keimah le U Aung Thein cu khua phungki sianginn ah a kan auh i phungki pa hmai ah Khrihfa in Buddhist ah kan i thleng cang tiin biakamnak min nan thut lo ahcun khua in kan in tthawl hna lai a kan ti,” tiah min thutter a tongmi pakhat nih a chim.\n“Kan khua ah Khrihfa umnak nawl kan pe hna lo tiin a kan tlerh i hramhram in a kan thut ter caah kei zong ka duh lo buin ka thut piak ve hna,” tiah a chimchap.\n“Atu hi avoi 3nk hitin a kan tuah si cang. 2018 July thla zongah Khrihfa pawl a kan tlerh i Buddhist lut dingin hramhram in min a kan thut ter. Kei cu min ka rak thut duh lo i Hing Yuat khua ah kai tthial,” tiah Buddhist luh a duh lo ruangah Padekyaw khua in Hing Yuat khua ah a zaammi Ko Tin Phe nih a chim.\nKhrihfa pawl hitin an hrem hna ruangah Padekyaw khua in khua dang ah a peemmi le a zaammi an um pah len cang.\nAtu bantukin Buddhist pawl nih a phunphun in Khrihfa pawl namneh, tukvelh le a bubu in velh kong hi cozah zung ah an report peng ko nain nihin tiang cozah nih fakpi in a chimhhrin piak bal hna lo.\nPadekyaw khua hi inn 200 leng a um. Khrihfa inn 11 an si. Buddhist pawl nih a phunphun in an namneh hna, an velh hna, bia chiachia in an ti hna i a phunphun in an tlerh peng hna. — CHRO\n2018 zongah Christmas tuah aa timmi Chin khrihfa pawl Buddhist nih an velh hna – ka hmet law relchap\nUS nih Iran lei ah Raltuknak Tilawng le Bomb Ralkap a thlah hna\nṬial Lian Thang - May 6, 2019\nWashington -- US nih raltuknak vanlawng phortu tilawng le bomb kaptu ralkap pawl cu Iran ralrin peknak caah Middle East lei ah...\nAustralia Chinmi caah thawngpang ttha: Scott Morrison nih teinak a hmuh\nṬial Lian Thang - May 18, 2019\nAustralia Chinmi tampi nih an uar taktakmi atu lio cozah hruaitu Liberal party in Prime Minister Scott Morrison le a ttantti party...\nAustralia Tangka 50 Ca Cungah Cafang Ttial An Palh\nHniang Zi - May 9, 2019\nAustralia cozah nih a hnubik i a chuahmi aihre rong tangka tlap 50 ca cung ah cafang ttial aa palh.


Ka papa hi, miding mifel a si. Thil pakhat biakamhnak a tuahmi a hlaw bal lomi pasal tha a si. – Hakha Cherry\nKa papa hi, miding mifel a si. Thil pakhat biakamhnak a tuahmi a hlaw bal lomi pasal tha a si. Kum 17 ka rak si lio ah,ka nau le Sunday school lak ah ka rak kal i Mah ahcun ka hmai motor ka teih sual. Gas station hmai ah a rak si i, motor ka teihmi cu Zeitin hmanh a rak um lo nain minor ka rak si caah upa pakhat na auh hna lo ahcun Palik ka auh hna lai a rak ka ti. Vanthat ah ka papa cu has a rak rawn lio si i a Mah nih, ka theihmi si Keimah nih tawan ka lak lai a rak ti tikah mirang nu cu a lung a rak dam i a rak kal. Ka motor cu a thar te a rak si i ka nu le pa nih sik ding ka rak tih tuk, ka papa ka nu le pa na chimh hna ahcun an ka sik lai ka rak ti. ZiZi, Nangmah nih chimh Na duh lomi cu ka chim hna lailo, Na motor zong Zeitin hmanh a um lo Nangmah zong Nai khawngdeng lomi kha a biapi a si ko a rak ka ti. Hi thil a rak cangmi hi a hohmanh nih an thei lo i a thlankhur tiang ai luh pi ko ee.\nHigh school kan dih ah siseh college kan dih ah siseh ai lawm cemmi cu a Mah hi a rak si peng. Ka nu le pa a rak ti peng mi hna cu, “Emily nu le pa nan nih lungretheih cu lungretheih tha a si. Nan fa le Sianginn an Kai ruang ah nan lung retheihmi cu lungretheih tha a si ko. Keimah zong hi bantuk lungretheih cu ka duh ve ko,” a rak ti tawn.\nNew Jersey ka rak um lio ahkhan ka chungkhar tak tak dah ti lo ka papa lawng hi zarhfatin ca a rak ka kua ti a si. Zarhfatin hi Na dam maw? Na tlamtling maw? Nai harh tuk ko lai nain I am proud of you. Nangmah caah thla kan campiak peng. Na hlasak zong ngaih ka ngai i kan in hlam tiah ca a rak ka kua peng tu asi. Ohio ka rak kir than tikah, ziah Na kal lai zong nan ka chimh ve lo tiah ai ngaihchiat.\nKa papa tluk in a thinsaumi hi vawlei cung ahhin an sem ti hnga maw ka ti. Mithmuhbak in mipakhat nih a kut dong hehchet a rak sawh i, biafak fak in a rak to. Ka ngaih a rak chia tuk. Mahtluk kut dong an sawh lio hmanh ahcun “Keimah palh si. Ka ngaithiam ko. Keimah biachim thiam lo a si” tiah ngaihthiam a rak hal. Meeting zong ka rak thu kho lo i ka rak lawi. Meeting an rak dih bak in phone a ka Chawnh i a mah tu nih ngaihthiam a rak ka hal. Nan pa le kan tlamtlin lo caah si ngaihchia buin inn Na lawi mi ka sia a rem lo. Rak ka ngaithiam a rak ka ti. Amah palh a sinak pakhat hmanh a um lo. A palh lonak hmanh ah mi ngaihthiam hal mi a si.\nNikum Pastor’s Appreciation week ah laksawng tlawmpal te ka rak pek. Laksawng ka rak pek mi hi chin phu hmanh a si lo nain a thaizing ah cahmai khat bak in lawmhnak ca a rak ka kuat i a leh zia zong ka rak thiam lo.\nTukum cu ka papa hi, siizung a chuah tik ahcun ka si khawh tawk in laksawng ka chuah te lai i siizung a umnak a experience kong zong tampi bia ka ruah te lai tiah Kai rak ruahmi a si. A dam deuh i ca a ka kuat tik ahkhin ka papa nih hin a rak ka siaherh tuk ve a ka dawt tuk ve timi khi 100 ah 100 in Kai fiang.\n2017 i nursing ka rak dih lio ahhin a rak ka timi cu “ZiZi, nurse na si cang i Nangmah nih ka Zawt sual ahcun Na ka zoh cang lai i ka hnangamtuk,” a rak ka ti.\nKum 3 chung nurse ka si cang nain voikhat te hmanh ka zoh manh lo ee. Hawi hlei thiam le a thei bang in, siizung a um ahkhan ka tuannak hna ahhin rak um ve sehlaw, ka rak bawmh khawh hnga i a tu bantuk hin ngaihchiatnak kan tong hnga lo mu ti hna khi khua ka ruat. Vawlei cung ahhin disappointed ding ka rak duh lo bik cu a Mah hi a si. Fimcawnnak hi thazaang a pe tuk mi a si i a mah proud ter ding hi ka rak duh tukmi a si.\nKa papa, Na thawngpang nih kan vawlei pi a cheu dih cikcek. Zei Thil kan tuah hmanh ah Na muihmai kan mitthlam ah a cuang i mitthli a hul lo. Tuni thawk cu Nangmah bantuk in tha pe tu ka ngei ti lailo. Nangmah bantuk in awneem tein mi chawn tu ka Ngei ti lailo. Sau nawn pumh khawh lo ka um tik ah, a ka hlam tu an um ti lailo. Biakinn kan hun phak tik ah, dong tu kan ngei ti lailo. Na zuunkhung Kan phur kho ngai hnga maw?\nBy-katie Van Zi


Rev. Dr. Thawngling Mualhlun: Daite um caan a si lo- Kanmah le khap tawk cio le kan tuahkhawhmi in kan cawlcangh ve awk a si – The Cherry Par\nRev. Dr. Thawngling Mualhlun: Daite um caan a si lo- Kanmah le khap tawk cio le kan tuahkhawhmi in kan cawlcangh ve awk a si\nHawile hna, Hi tin nan ruahmi hi kei zong kaa hrawm ve ko: Kan Ram le Miphun caah; Thlacam kho nih thlacamnak in, Chawva pe kho nih peknak in, Lamzawh kho nih lamzawhnak in, Cattial kho nih cattialnak in, Meithal tlai kho nih meithal tlaihnak in, Hlasa kho nih hlasaknak in, Biachim thiam nih chimnak in, Ruahnak cheu kho nih ruahnak peknak in. Thazang, fimnak le thiamnak kan zeizong hmangin kan duhlonak le Ralkap dohnak cu kan langhter caan asi. Daite um caan a si lo- Kanmah le khap tawk cio le kan tuahkhawhmi in kan cawlcangh ve awk a si. Bawipa nih kan dir pi ko seh. ROM 8:31b PATHIAN cu kanmah lei i a ttan ahcun aho nih dah an kan doh khawh lai! Credit: Rev. Dr. Thawngling Mualhlun\nRelchap Kawlram a thleng taktak khawhnak ding caahcun. Kawlram, NLD cozah uknak chuh a sinak kong theih le ruah ahcun lung a der I thazaang a um lo. Kan lung a caw dih hna. Kan lau dih hna. Thinphang le ruahchannak a um tilo tluk bantuk in kan um dih hna. Aruang cu, kum 60 leng ralkap uknak tthalo nih a kan ukmi kan rak temtuar cang I cuhnu ah kum 10 nawn Democracy uknak in kan kal cang ruangah a si. Myint Aung Hlaing le ralbawi pawl muihmuh le an kongtheih cu huat an tlai bak, mit an kem tuk. Mah uknak an lak hi hruhthil an tuah a si I ningzah hngal loin sualnak nganpi an tuah a si. Kan biakmi Yahweh Pathian nih a let tampi in teirul cham ko hna seh.\nKawlpawl zer an thiamning le an ngian tthatning hi tlangcung um pawl nih kan I fiang tawn lo. Kan zumh rih thiamthiam peng ko hna. Nikum Kawlram thimnak an tuah lai ah voi tam ngai ca ka ttialmi pawl zong a hmanmi a tampi ti cu atutan thil a cangmi nihhin a langhter ko. Mah pawl kha cu ka chim ti lai lo. Thil kan ton ciami in fimnak kan I lak a hau/kan cawn a hau. Kawlram I thleng taktak seh ti nan duh ahcun ramchung a ummi nan biapi bik ko. Nan ngamh taktak a hau. Mah ti ka chim tikah violence in nan kal lai ka tinak a si lo. Ramdang tuanbia kan zohtik zongah non-violence in teinak a comi/a hmumi an tampi ko. Fak piin kan cawl rih a hau. A lungkhong tukmi, a lung puam tukmi le a zertuk mi Kawl ralkap hi fawi tein kan tei khawh hna lai tiah ruat lo ding a si lai. Van Tum\n← Rev. Dr. C Duh Kam: Pathian Sin Thlacam Kan Herh Bik Caan\n𝐂𝐨𝐳𝐚𝐡 𝐡𝐞 𝐜𝐡𝐨𝐧𝐡𝐛𝐢𝐚𝐤 𝐦𝐢 𝐤𝐨𝐧𝐠𝐚𝐡 𝐭𝐡𝐚𝐰𝐧𝐠𝐭𝐡𝐚𝐧𝐡: →


Thawngtha ralhrang ceilak thah le nawn an sicang an tam kho taktak – Lai Lungrawn Post\nThawngtha ralhrang ceilak thah le nawn an sicang an tam kho taktak\nAugust 20, 2021 August 20, 2021 admin Hmuhning\nKNDO he i kahnak ah Ralhrangbu le BGF anmah le anmah an i kap 23 an thi Karen National Uion (KNU) brigade 5 ramchungah a rak lut mi ralhrangbu le BGF fonh cu KNDO he August 19 zaanlei ah an i kap.\nNizaan i kahnak ah ralhrangbu lei platoon commander telin minung 23 nak tlawmlo an thi.BGF le ralhrangbu hna cu RPG in an i kah sual ruangah a thi mi ruak a tam ngai tiah KNDO ralkap pakhat nih a chim.\nAugust 18 ah Nyatakukyo sakhan in ralhrangbu 2 hna cu Thai lei ah an zaam i, Thai ralkap nih an tlaih hna hnuah ralhrangbu sin ah an pek than hna.\nRalhrangbu nih KNU brigade 5 ramchung an rak luh ruangah August 14 in 17 tiang KNLA he an i kahnak ah ralhrangbu 8 an thi tial taung gyi news nih a tial the chin post.\nThawngdang Ni 200 Chungah Ralhrang Kut In 1007 Nunnak Liam Ralhrang nih nawlngeihnak an lak ni 200chungah thah a tong mi minung 1007 tiang an phan\nAAPP nih August 19 nitiang cathanh a langhter ning ah Kawlram chung ralhrang phu hna nih nawlngeihnak an lak ni 200 chungah hramhram in thah a tong mi mipi 1007 tiang an phan tiah theih a si.\nTlaihkhih a tong mi dihlak hi 7355 tiang an phan i thlah rih lo mi dihlak hi 5747 an si.Tlaihkhih ding in nawlchuah hnawh mi hna hi 1984 tiang an phan tiah AAPP nih an langhter.Nawlngeihnak la tu ralhrang phu hna nih thah nawn ruang ah Yangon khuachung in nunnak liammi tambik an si i Mon ramkulh chungah nunnak liammi 10 an um i tlaihkhih a tong mi 400 leng an si tiah theih a si the chin post.\nThawngdang China le ASEAN Palai Kawlram Kong Ah An I Chawn China ramdang lei vuanci Wang Yi le ASEAN Kawlram palai Brunai ramdang vuanci 2 Erywan Yusof hna cu Kawlram kong he pehtlaihin nizaan August 18 ah khan phone in an i chawn.\nAtu lio Kawlram chung thil a cang lio mi kongah ASEAN palai nih a ruahnak a chim hnuah China ramdang vuanci Wang Yi nih ASEAN le China cu Kawlram hawikom kan si i, Kawlram chungah remdaihnak a um kho lai tiin ka zumh.\nKawlram kongah buainak he pehtlaihnak a ngei mi vialte he i tong in, phunghrampi chungin a phi kawl ding le Mr. Erywan Yusof nih ASEAN hnatlaknak 5 ningin tha tein rian a tuan khawh lai ti ka zumh.\nKawlram buainak he a pehtlaihmi vialte hna nih zumhnak an ngeih khawhnak dingah duhsa tein tawlrel ding, Covid-19 dohnak kong ah Kawlram bawmhchanh ding, remdaihnak caah lungsau tein tuah ding le mipi sin ah nawlngeihnak tha tein pek than i, democracy lam ah a kal khawhnak dingah tawlrel dingin Wang Yi nih a chim.\nChina ramdang lei vuanci Wang Yi nih Kawlram kong he pehtlaih in China nihcun a thatnak leiin tawlrel piak dingin ruahnak kan ngei tiah a chim.\nSEAN special anvoy to Myanmar Mr. Erywan Yusof nih keimah cu ASEAN palai ka si bantukin ASEAN hnatlaknak ningin a kalpi ding ka si banutkin Kawlram he pehtlaihin Taluk dirhmun cu ka pom i, kan tuanti nak zong fek chinchin dingin ka duh tiah a chim the chin post.\nSAC ralhrang thawng peh tu dalan pa thah a si hoi\nSAC ralhrang bu nih spy an thla cang hna thawngpang a linsa bak cang


𝐅𝐞𝐝𝐞𝐫𝐚𝐥 𝐃𝐞𝐦𝐨𝐜𝐫𝐚𝐜𝐲 𝐑𝐚𝐦𝐩𝐢 𝐒𝐞𝐫𝐧𝐚𝐤 𝐥𝐞 Pu 𝐇𝐞𝐧𝐫𝐲 𝐕𝐚𝐧 Ṭ𝐡𝐢𝐨 𝐀 𝐑𝐚𝐦𝐤𝐡𝐞𝐥 𝐓𝐥𝐚𝐧𝐠𝐚𝐮 – Chin 11 News\n𝗜. 𝗙𝗲𝗱𝗲𝗿𝗮𝗹 𝗗𝗲𝗺𝗼𝗰𝗿𝗮𝗰𝘆 𝗥𝗮𝗺𝗽𝗶 𝗦𝗲𝗿𝗻𝗮𝗸\nRam a dawmi le ram sersiam a duhmi hna nih cun an ramkhel ah an i hmaithlakmi cu Federal Democracy Ramkomh serding hi a si. Khatleikam in kan chim a si ahcun Panglong Agreement tlamtlinter ding kha a si.\nPi Aung San Suh Kyi hruaimi sihnaseh, Tlangcung hriamtlai tampi hna le ram dawtu tampi nih Federal Democracy Ramkomh ser an duh ruangah rammi thisen tamtuk a luang cang.\nCucu Kawlram tuanbia ah philh khawh lomi a si.\nFederal Democracy Ramkomh ser nakding ah 2008 Phunghrampi hi dawnkhan tu bik a si.\nCu dawnkhan tu cu NLD zong nih a phunphun in Parliament chungzong ah thlen le remh an i zuam. Tlangcung hriamtlai nih Federal Democracy Ramkomh sernak ah an duhbikmi Principal (abiapi bik) 5 cu NLD nih biatak tein a dirmpimi a sinak kong 𝑨 𝑽𝒐𝒊 (4) n𝒂𝒌 𝑷𝒂𝒏𝒈𝒍𝒐𝒏𝒈 𝑷𝒆𝒂𝒄𝒆 𝑪𝒐𝒏𝒇𝒆𝒓𝒆𝒏𝒄𝒆 ah Pi Aung San Su Kyi nih rampumpi theih in a phuan.\n2008 phunghram remh a duhlomi nih a phunphun in hlennak an tuah laidingmi phan a umtuk. Cu hlennak le soilemnak cu party cheukhat le mipi cheukhat nih an i zumhsual lai ti phan a um fawn.\nTlangcung hriamtlai pawlnih cun NLD he an duhmi a khah caah NCA hin 2008 phunghrampi cu kan thlen khawh lai, hi lam pakhat te lawng a um an ti ve.\nNLD nih Federal Democracy serding ningcang a chim cang pinah NCA ah tlangcung mi an duhmi Principal pa 5 zong aa hmaitlak cang. Party cheukhat nih cun Federal Democracy ti cu a min in an chim nain an ser dingning lamthluan an chim lo.\n2008 phunghram pi nih Federal Democracy ram serding in lam a kham lawng si loin Tlangcungmi party nih mah le ramthen (State) ah teinak hmuh ko zongah State cozah serkhawh lo, Chief Minister zong mah tein i thim khawh lomi hi Tlangcung mi caah thil thalo ngai a si. Tahchunh nak ah 2015 thimnak ah Rakhine ramah Rakhine miphun party nih teinak an hmu ko nain cozah an ser khawh lopin ah chief minister zong i thim khawh a si lo. President nih a duhmi poh a thim ko. Cucaah 2008 phunghrampi thlen a herh tiah an au lengmang nak a si.\n2008 Phunghrampi thlen a duh lomi nih cun hmaikhah lo ah a pelpawi tete in remh lawng an duh.\n2008 phunghrampi remh i, Federal Democracy ram dirhnak dingah B-2 bomber nak in a thawng deuhmi na vote kha a sawhsawh ah hmanghrimhrim hlah.\nRam a dawmi na si i Federal Democracy rampi ser na duh ve ko a si ah cun zei party dah na thim lai i, Ram thanchonak (development) na duh zongah zei party dah na thim lai?\n𝗜𝗜. 𝗣𝘂 𝗛𝗲𝗻𝗿𝘆 𝗩𝗮𝗻 Ṭ𝗵𝗶𝗼 𝗥𝗮𝗺𝗸𝗵𝗲𝗹 𝗧𝗹𝗮𝗻𝗴𝗮𝘂\n𝗣𝘂 𝗛𝗲𝗻𝗿𝘆 𝗩𝗮𝗻 Ṭ𝗵𝗶𝗼 cu NLD party a si caah Federal Democracy rampi ser nakding cu chim hau loin ai hmaithlak ciami a si. Cu pinah Chinram le Chin miphun sersiam nakding caah ai hmaithlakmi a ramkhel tlangau (5) a um.\nDawtnak hna hi an si.\nCucu hitihin a fianter:\n𝟭. 𝗡𝗴𝗮𝗻𝗱𝗮𝗺𝗻𝗮𝗸 – Minung kan nunnak ah kan pum le kan thinlung, kan thlarau ngan a dam cu a biapi taktakmi a si. Hi bantuk ngandamnak ngeih lawng ah a herhmi khuaruahnak ngeih khawh a si i ṭhanchonak rian zong ṭuan khawh a si. Cucaah Chinram ah ngandamnak thazaang kan pek lai; siizung, siikhan ti bantuk a si khawh chung in tampi ngeih khawh kan i zuam lai. Siibawite le siilei a thiammi saya/ sayamahte tampi chuah khawhnak zong thazaang kan pek lai. Khuate tiangin sii sayamah te um dih kho hna seh ti hi a chimmi le saduh a thahmi a si. Siilei rian a ṭuanmi le ṭhanchonak lei a ṭuanmi INGO, NGO tampi in Chinram ah lut hna sehlaw kan ram caah rian ṭha ṭuan hna seh. Cun Chinmi cu zumtu kan si caah thlarau lei zong in kan dam hrimhrim a hau.\n𝟮. 𝗗𝗶𝗻𝗳𝗲𝗹𝗻𝗮𝗸 – Baibal ca nih a kan chimhmi cu, miphun a lianhngantertu cu dinnak a si, tiah a kan chimh. Chinmi hi Kawlram chung i ramkulh le ramṭhen 14 chungah a sifak bikmi le a ṭhangcho lo bikmi kan si. Kan ṭhancho ve nakding caah, Baibal nih a kan cawnpiakmi dinfelnak ngeih a hau. Cucaah cun Chinmi nih hin dinfel i zuam hna usih.\n𝟯. 𝗡𝗮𝘄𝗹𝗻𝗴𝗮𝗶𝗵𝗻𝗮𝗸 – Baibal chungah Samuel nih,“Pathian nih hin raithawinak nakin nawlngaihnak a duh deuh,” tiah a kan chimh. Chinmi nih nawlngaih nun ngeih i zuam hna usih. Pakhat le pakhat nawl i ngai hna usih. A kan hruaitu le upa te nawlngaih hi Pathian duhmi a si.\n𝟰. 𝗙𝗶𝗺𝗻𝗮𝗸 (𝗙𝗶𝗺𝗰𝗮𝘄𝗻𝗻𝗮𝗸) – Nelson Mandela nih, “Vawleipi thlen nakding caah na hman khawhmi a ṭha bik le a hriam bikmi hriamnam cu fimnak a si,” a ti. Chinmi nih hin fimnak ṭanh hna usih. Fimnak cacawn hi duh hna usih law thazaang pe hna usih. Kan ram ahhin kan mino hna fimnak an cawn khawhnak ah sianghleirun (university) ṭha um khawh nakding kan zuam lai.\n𝟱. 𝗗𝗮𝘄𝘁𝗻𝗮𝗸 – Baibal nih voi 351 tiang a phuanmi dawtnak ngeih i zuam hna usih. Cun dawtnak ti tikah, minung pakhat le pakhat dawtnak zong a si lai, pumpak i dawtnak zong a si lai. Unau, ṭafar, chungkhat dawtnak zong a si lai. Cingla rualchan dawtnak zong a si lai. Cun innpa chakthlang dawtnak zong a si lai. Sang khat le sang khat dawtnak zong a si lai. Cun khua khat le khua khat dawtnak zong a si lai. Peng khat le peng khat dawtnak zong a si lai. Tlang khat le tlang khat dawtnak a si lai. Khrihfabu bu khat le bu khat dawtnak zong a si lai. A hnu bik ah mah nunphung tlaih bu tein ram le miphun dawtnak ngeih i zuam hna usih, timi hi a chunmang le a ramkhel tlangau bia an si.\n*Aa hmaithlakmi a ramkhel he pehtlai in zeidah a tuahmi a si? dot khat hnu dot khat in a kan hun langhter lai. – Apeh rak relte- Next….


Hriamnam he Hakha kan rak lut hmasa bik ni – Hakha Cherry\nKan hmaikal a si mi mithi kan naupa Salai Phun Sang nih, “Eh…khah… an SAC ralhrang an rak kan fuh hih kir zok uh kir zok uh,” a kan ti i rianrang takin kan ratnak lam cia in kan kir. Lampi cun lamchak le lamthlang in kan bawh hna. Minung i thah timi zaan mang hmanh ah manh lomi meithal kan tlaih a voikhat a si tik ah kan tha a kan therh. Nu pakhat te nih a rak kan zulh (zoh ah zaang a fak. A hmai thikhal in a khat dih).\nKeile bang cu minute 30 hrawng kainak tlang (a cho ning a mak) min 5 ah ka phan manh (ka meithal, AK Kuan 1500 le ka bag kai put pah). Kan hawipa pakhat AK zuun 5 bak cu cho ahcun ai kai pi ve (keimah nakin a rang deuh).\nMeithal kan tongh ka bak cu si kaw kuan rawn hmanh kan i harh rih (thinphan rawltam a si rih). Kan motorcycle lamthlang a remnak poh ah kan nawk dih. Cuticun caan sau nawn kan bawh hna… an rak chuak lo, “Aaa…hihi kan i palh maw a si hnga an rak chuak bal lo e,” kan ti i khuami kan chawnh hna. Khuami nih le kan hmu hna lo ti a si. Ummm… a fiang an kan rat hnawh ko kan ti i kan bawh rih hna.\nKan chawnh than hna i motor cu an len cang an kan ti le kan bawh hna nakin cun kan chuak i Tal lei ah kan pang. Suimilaam 12:00AM hrawng si cang. Thlanrawn tiang khi Hakha CDF nih an rak kan don. Kan paw a tam tuknak ah kan hmuh mi poh ei kan i tim rawh…\nA lam hi a chiat le a bit lawng si lo. Ai kual tuk meisei hoi. Thlanglei zoh sual ahcun lungtur in rilh thluahmah ding tluk khin a sang. Slm 3:00AM hrawng ah khua pakhat kan pha. Lam a chiat tuk tik ah kan motorcycel a rawk dih. Hakha a naih pah cang. Kan kal than i khua pakhat kan pha. Mino nih zaanriah an rak chumh i kawbi meh he. Pawtam tuk lung cu si kaw… a bel tiang kan liah dih (a nuam bak hoi…).\nSlm 6:00AM ah Hakha pi cu kan pha. Zaan khuadei kan kal tik ah kan baa kan mit a ku. Kan naupa Phun Sang (tleicia) hna cu a cycle khalh pah in ai hngilh i luti hor ah a rak tlu. Hakha kan luh ahhin ralhrang nih Gate an hngah ka cu si kaw… an kan hmuh tung men ko la… nain zei an rak kan ti lo.\nNi hnih hrawng kan i din le mission ngeih ding timhlam kan tuah. A hmun kan zoh… a sining kan i chim hna…\nKhuachung ah meithal he zapi hmuh in kan rak kal. Lamkam in mipi nih an kan don ti rawl tangka a phunphun an kan pek… an tap an mitthli a tla…\nA sau cang ca ah ka peh than te lai… 2021 May 2 kan mission kong..Cred-Salai Tluangte


Corona Virus ruangah USA um mi Chin mi caah kan theih herh tuk mi; Mah bantuk lungput hi ngeih i zuam cio hna u si – Thechinlungnews\nCorona Virus ruangah USA um mi Chin mi caah kan theih herh tuk mi; Mah bantuk lungput hi ngeih i zuam cio hna u si\nIralring cu a tha. Nain ngandamnak lei thiamsang hna nih corona-virus a um caah a hohmanh a lengah chuah hlah uh an ti belte ahcun imarjansi a si hnga. Facang tiang cawk awk a um lo tiin facebook ah a tialmi tete ka hmuh. Kan innkiang india dawr hna ahcun tampi a um ko. Kan umnak hmun le hma nih a ngeih caah a lau deuh le a ralring deuh nih facang tam deuh in cawk cia dawh an si hna.\nKhat lei ah ruah a hau tawnmi cu ” Mah zawn bak lawng iruah i midang ca zongah siaherhnak kan ngei lo ahcun a poi kho. Keimah ka pawkhim paohaoh ahcun midang an pawtam le ei ding an ngei lo zongah a poi lo timi lungthin kan ngeih sual ahcun a poi chinchin kho.”\nNizan ah Vannilian nu le pa nih an ka leng. Vannilian nu nih” Kawlram in Malaysia kan rat lio lampi ah rawl pawtam in kan um, mah lio ahcun motorcyle in rawl an rak kan pek, rawl a hlonh in a kan hlonh hnawk le i cuh cio a si. Mah lio ah hngakchia no tete le nu cheukhat cu Lai tlangval pawl nih an cuh khanh hna caah an co lo. Hngakchia pawtam ruangah an tap zong an theih ko hna nain Lai tlangval pawl nih rawl an i cuh khawhmi chung in cheuh zong um bak loin an ei dih” tiin a ka chimh. Mah nih khua a ka ruahtermi cu mah hngakchia pawl kianh loin rawl a rak i cuhmi tlangval pawl cu khuaika an phan zongah khua awng an ton kho hnga maw timi a si.- Salai ZT Lian\nBe the first to comment on "Corona Virus ruangah USA um mi Chin mi caah kan theih herh tuk mi; Mah bantuk lungput hi ngeih i zuam cio hna u si"


Vawleicung paradis ah a zungzal in nuam te le dai tein um hna seh ti a kan duh!\n‘Mah cu zeitikhmanh ah a si kho lai lo?’ tiah na ruah men lai. Baibal nih mah kha Pathian Pennak nih a kan tuahpiak khawh lai tiah a ti. Pathian nih mah Pennak kong le kan ca i aa tinhmi thil kong kha mi vialte nih hngal hna seh ti a duh.—Salm 37:11, 29; Isaiah 9:7.\nṬhatnak hmu hna seh ti a kan duh.\nDawtnak a ngeimi pa nih a fale caah a ṭha bikmi thil a duhpiak hna bantukin vancung kan Pa nih i nuam zungzal hna seh ti a kan duhpiak ve. (Isaiah 48:17, 18) “Pathian duhnak a tuahmi cu zungzal in an nung” lai tiah bia a kan kamh.—1 Johan 2:17.\nA lam kha zul hna seh ti a kan duh.\nSertu nih “a kan thimpiakmi lam” kha kan zulh khawh nakhnga mah lam kha cawnpiak a kan duh tiah Baibal nih a ti. (Isaiah 2:2, 3) Pathian nih vawleicung pumpi ah a duhnak kha mi sin chim awkah “a min putu dingah” miphun phunkhat kha a dirh.—Lamkaltu 15:14.\nAmah biaknak ah an lung i rual hna seh ti a kan duh.\nJehovah biaknak nih mi kha ṭhencheuter loin dawtnak taktak a ngeihter hna i an lung a rualter hna. (Johan 13:35) Tuchan ah ahote nih dah hmunkip ah a ummi ahopaoh kha lungrual tein Pathian biak khawh ning kong kha an cawnpiak hna? Mah kong kha hi brochure in kawl awkah kan in sawm.\nBaibal cawngṭi u sih. Jehovah Tehte pakhat he Baibal nan cawng maw? Nan cawn rih lo ahcun Baibal cawnṭi na duh maw? Man loin cawn khawh a si. Cutin cawnnak cu Pathian naih awkah bawmtu ṭha a si kha na hmuh ko lai.\nCauk kha man loin i lak. Na umnak hmun ah a ummi Biakinn ah kal asiloah Jehovah Tehte pakhatkhat kha bia ruah hna law Baibal a sullam hngalhthiam awkah aan bawm hngami nan holh in chuahmi cauk kha hal hna.\nOnline ah rel. Jehovah Tehte Hna website ah lut. Baibal kha online ah rel khawh a si, holh phun 750 leng in chuahmi kan cauk tampi zong rel khawh le chuah khawh a si.\nShare Share Pathian Duhnak Cu Zeidah A Si?


THAWNGPANG FIANG, SINGAPORE A PHANMI UN MOTOR KONG – The Chinlung Post\nApril 19, 2021 admin Kawlram 0\nThawngpang fiang theih asi cang. Singapore ah a rak phanmi UN motor kongah thawngpang fiang thanhnak an tuah cang. Singapore a rak phanmi UN motor hna cu Kawlram caah siloin Bangladesh ah kuat dingmi asi tiah an langhter. UN motor cu nizan April ni 18 ah khan Singapore an rak phan hna. Hi UN motor hna cu kawlram caah asi lai tiah minung tampi zumh a si.\nTheih APhu Taktak Mi Relchih: NUG Ah Aho Pawl Dah An I Tel?(Lai ca a rel mi kan unau hna caah). National Unity Government (NUG) cu NLD ti cawh lo CRPH nih an sermi National Unity Consultative Council (NUCC) nih an van chuahpi cozah a si. CRPH cu NLD ti cawhlo kan ti nain NUCC tu cu party dang le phu dang zong an i tel ko rua- min cazin an langhter lo caah theih dih khawh a si rih lo.NUG nih a huapmi a hun kau ngai.Miphun an i cawh; Shan le Arakan dahlo cu an tling ti khawh a si. Kum upa kum no an i cawh, biaknak an i cawh, nu an hun tam. Politician, activist le scholar an i cawh rih.\nAtu tiang theih tawk ah party dang le party a si lomi phu dang an um pah len. Tlangcung party ngan deuh a simi SNLD, ANP, KSPP, CNLD tbk pawl belte an i tel rih lo.A miphun hoih in zoh ahcun Kachin, Karen, Karenni, Chin, Ta’ang, Mon le Kayan hna an i tel. Kawl a si lomi 51% an si. Nu 27% an i tel.NUG Cabinet cu ministry (11) in an ser. President, Vice President, Prime Minister, State counsellor pin ah Minister pa (10) an khinh hna. Deputy Minister (12) an khinh hna. Mizei pawl dah an si kan hun zoh lai.President Win Myint le State Counsellor Aung San Suu Kyi cu anmah rianthing te ah an chiah than hna.Vice President tu cu minthar an hun thim. Kachin miphun Duwa Lashi La a si. Anih hi upadi lei thiammi a si.\nKachin National Consultative Council (KNCC) ah chairman a tuan liomi zong a si. Kachin ramkhel lei ahcun minlang a si. [Note – KNCC hi KPICT he cawh sual lo ding. KNCC cu 2012 ah rak dirh cangmi a si. Kachin Political Interim Coordination Team (KPICT) hi NUCC bantuk phun khi Kachin ramkulh level ah ser mi a si. KIPCT cu Naite ah dirhmi Iterim Chin National Consulative Council (ICNCC) he khin ai lo. Prime Minister ah a hlan i Amyotha Hluttaw speaker hlun Pu Mahn Win Khaing Than kha an hun khinh. Anih hi Karen miphun a si.State Coulsellor telh Rampi huap in Top Seat pa (5) bak an hun ser i a hun hnok ngai.Federal Democracy Charter ning ahcun President khi head of state a si lai i, Prime Minister khi head of government a si lai.\nCharter ning ah Vice President (2) um ding a si nain atu tiang an thim rih lo. Aung San Suu Kyi thutnak State Counsellor khi protocol ning in cun number pahnihnak ah an hun chiah. Hi nih thil a hun laklawhter ngai. 2008 Phunghram an hrawh ko cang ah, ziah president an pek lawlaw ko lo? timi ruahnak zong a chuak. Cabinet member lak ah minung pa (10) hi 2020 thimnak ai cuh i teinak a hmutu an si.U Win Myint, Aung San Suu Kyi, Mahn Win Khan Than, Daw Zin Mar Aung, U Lwin Ko latt, U Yee Mon, U Tin Tun Naing, Dr. Win Myat, Naw Susana Hla Hla Soe, Dr. Swe Pong hna an si. Foreign Minister Daw Zinmar Aung hi Rangoon i Yankin township in thimnak a rak i cuh i teinak a hmumi a si.\nCRPH ah a biapi bikmi hruaitu a si. Foreign Ministry hi Aung San Suu Kyi nih a rak tlaihchihmi a si i, ASSK an hreen caah Daw Zin Mar Aung hi Acting Foreign Minister ah CRPH nih an rak thim. Atu cu Foreign Minister tling a hun si cang tinak a si. NUG nih a biapi cem ah a chiah dingmi hi International Community theihpinak lakding a si lai caah Daw Zinmar Aung rian hi a biapi bikmi a si, ti khawh a si. A bawmtu (Deputy Foreign Minister) ah Moe Zaw Oo a si lai. Anih hi NLD cozah term khatnak ahkhan remdaihnak lamtluan caah Aung San Suu Kyi nih a sermi Peace Commission chungtel a si.\nRemdaihnak lamtluan i tlangcung hriamtlai he biaruahnak ah khan a chunglei ah ai tel pengmi a si.Defense Minister rian pekmi U Yee Mon hi NLD in kum 2015 thimnak he, 2020 thimnak he a voi hnih ning in ai cuh i teinak a cotu a si. Kum 1988 Uprising ah khan a rak i tel caah Medical University in an rak phuahmi a si. A bawmtu (Deputy Defense Minister) ah Nai Kao Rot le Daw Khin Ma Ma Myo an si lai. Nai Kao Rot cu Mon hriamtlai MNSP chungtel hlun a si. Kum 2008 ah khan ai din nain ruahnak petu in ai tel rihmi a si.\nDaw Khin Ma Ma Myo hi security lei ah cawnnak thate a ngei i thiamsang a si.UK ram ah security he ai pehtlaimi cawnnak International Studies, Stategist Studies, Political Research tbk khi M.A in a dihmi a si. Tlangcung hriamtlai phu komh NCA-S EAO zong nih khin Security Sector ah advisor an an hman balmi a si. Roman Catholic biaknak a zummi a si. Education lei ah Deputy Minister a tlaimi Daw Ja Htoi Pan khi KIO/KIA i fimcawnnak department a hruaitu a si. Anih hi anthropologist a si i, KIA chung ah si seh Kachin mipi sin ah si seh upat hmaizah ngaimi Rev. Maran Ja Gun i a fanu a si.\nKIO/KIA Education Department nih an ngeihmi sianginn pawl ah khin biatak tein tuanvo ngeitu lutlai a si. National Resource and Environmental Conservation Minister Dr. Too Khaung zong khi Kachin ramkhel lei ahcun theihhngalh ngaimi a si. A bawmtu (Deputy) ah chairman Kayan National Party (KNP) in mino te Khun Bedu a si. Anih [Khun Bedu] hi Political Activist a si. A cawlcanghnak ruang ah kum 7 chung thong a tla bal i, President Thein Sein nih thongtla luattermi ah khan a rak i tel ve. Federal Union Affairs Minister ah an hun thimmi Dr. Lian Hmung Sakhong hi CNF ah Vice Chairman a tuan lio a si. NCA minthu ciami phu (10) komh (NCA-S EAO) zong ah khin lutlai lei ah ai tel pengmi a si. NCA hnatlaknak tang in sermi Union Peace Dialogue Joint Committee (UPDJC) zong ah Vice President rian a tlai.\nAnih hi cozah rian a cohlan cang caah CNF a aiawh kho ti lo maw? EAO lei teh a aiawh kho ti lai maw? timi biahalnak a hun chuak. Dr. Lian Hmung Sakhong a bawmtu (Deputy Minister) ding ah an hun thimmi Ta’ang National Party (TNP) in U Maing Win Htoo le, U Chit Tun an si lai.Dr. Sa Sa rianthar an hun pekmi cu International Cooperation Minister a si. A rianthing UN Special Envoy he khan a hmunhma cu ai hlat lo. Foreign Ministry nih policy a chiahmi tang ah riantuan deuh ding khi a si ve ko. Hi Ministry hi NLD cozah term khatnak ah khan an ser chommi a si i, U Kyaw Tin nih a rak tlaih. Kha lio i, Deputy Minister cu UN ah Ambassador a tuan balmi kan miphun Pu Hau Do Suan kha a rak si.\nAtu Dr. Sa Sa a bawmtu ding belte hi ca ka tial tiang ah an thim rih lo. Home Affairs and Immigration Ministry ah Deputy rian khinhmi Khu Hte Bu khi Karenni National Progressive Party (KNPP) CEC chungtel a si ve.KNPP cu Karenni (Kayah) miphun aiawh hriamtlai an si. Dr. Lian Hmung Sakhong dih in hriamtlai top leader deuh tiah ruahmi ah amah hi a si ve tinak a si. Humanitarian Support and Natural Disaster Management Ministry caah Deputy ah hun thimmi Naw Htoo Phaw khi Karen Women Union chungtel a si ve.Atutan ah kum no bik tiah hun theih ngai cangmi nungak Ei Thinzar Maung khi Women, Youth and Child Affairs Ministry ah Deputy Minister ah an khinh.\nKum 26 lawng a si rih. Shanni miphun a si. လူ့ဘောင်သစ် ဒီမိုကရေစီ timi party in kum 2020 thimnak ah khan ai cuh i, a sungmi a si. Ei Thinzar cu Sandah piahnak ah hruaitu hmasa bik pawl a rak si. Kawl ralkap nih Pohmah 505 (a) in Warrant an hun chuah ko bu zong ah Rangoon in a cawlcang chih pengmi a si. Mizapi zong nih hun uar ngaimi a si i, atutan Kawlram buainak ah raltha bik pa (5) thimnak selaw ai tel kho ding phun a si. Source. Irrawaddy, Myanmar Now. Credit: June Ni Lian Sang\nAPOIBAK: AN MUISAM VIALTE A HRAWH DIH CIKCEK HNA


Hakha Innwa bank ah riantuan mi Laipa CDM ah aa tel ca ah rian in an phuah! – Kawltu Team\nHakha Innwa bank ah riantuan mi Laipa CDM ah aa tel ca ah rian in an phuah!\nFebruary 18, 2021 February 18, 2021 Amon Ka Si\nHakha Innwa bank ah rian a tuan mi Francis cu CDM ah aa tel ruang, February 17 zaanlei ah rian in an phuah tiah kan theih.\n“CDM an thokka Zarhteni in zung ka kai ti lo. Kan manager nih a ka auh i nikhatni in zung na rak kai lo ahcun cunglei ka chimh hna lai i rian in kan in phuah lai a ka ti. Nan duhning poh in ka tuah ko uh. CDM a dih hlan lo cu zung ka kai lai lo ka ti hna. Nizaan February 17 ah kan manager nih a ka chawnh i cunglei pek ding ah chuahnak ca rak tial a ka ti. Ka tial lai lo tihin ka chuah ko uh ka ti hna,” tiah CDM ah aa tel mi Innwa bank ah riantuantu Francis nih The Hakha Times ah a chim.\nInnwa bank ah riantuantu dihlak an chuah mi telh in minung 11 an si. Innwa bank riantuantu ah Laimi nakin Kawlmi an tam deuh tiah kan theih.\nThawngdang:-“Mei kaang a um sual nakhngalo thlacamnak in kan bawm hram u” Uar An Um Kho Tak Si!\nHakha khuapi hna nih Hakha ah dongcat lo tein sadahpiahnak an ngei kho peng i uar an um kho tak tak si. CDM zul in riantuan tu hna zong an rian in i din chung in, Ralkap uknak an duh lo nak cu an langh ter cio hna. Hakha Pastor hna zong nih an rak chuah pi ve hna. Riantuan tu kip nih Ralkap duhlonak langhter nak cu nikhat hnu nikhat in an langh ter thluah mah. Tu ni thursday zong ah Meithat tu hna nih an chuahpi hna ti kan theih hna.\nHakha ah Ramkulh, Pengkomh le Peng Meithat Zung riantuantu minung 51 February 18 in CDM cawlcanghnak ah an i tel ve cang.\n“Lutlai deuh zong i tel kan duh dih ko nain thaal caan a si tik ah pa khathnih tal nih hngahlo ahcun ruahlopi inn kaang tibantuk a um tawn ca ah mizapi zawnruahnak he kan i hne ve ko. Atu hi Hakha Peng Meithat Zung hoi ahcun minung 4 hrawng lawng an taang. Mei kaang a um sual nakhngalo thlacamnak in kan bawm hram u,” tiah min langhter lo mi lutlai pakhat nih The Hakha Times ah a chim.\nHi bantuk in mipi cungah dawtnak le siaherh nak an ngeih chih mi kan hmuh tikah hin uar an um chin chin. Upat awk tlak hrim hrim an si.\n← “Mei kaang a um sual nakhngalo thlacamnak in kan bawm hram u” Uar An Um Kho Tak Si!\nMindat khua mi hna phayawngdan vaan in thlacamnak an ngei. Aa dawh kho tuk! →


LAI MAW CHIN\nLAI MAW CHIN?\nDear upatmi u le nau hna,\nAtu bia kan iruahmi hi kei cu kanmah Laimi, Laimi chungkhar bia kan iruah tiin ka ruah. Chin, Salai le Mai kongin ruahnak tampi nan van chuah hna i lung a hmui ngai. Lai a tanhtu zong zeimawzat nan um i hnangam ngai a si ka ti. "Lai" timi hi thangthar nih an theih nakhnga kan chim, le a min defence kan tuah cu a hau ko ti hi ka ruahnak a si ve.\nDealhi ka um lio ah India ram i minthang cem Newspaper, Asian Age ah ka rak hmuhmi cu East Timor independence an hmuh lai teah khan New Zealand in UN ralkap caah an thlahmi hna zeimawzat an phan i cu hna cu East Timor mi nih hlunghlai ngaiin an rak don hna i New Zealand ralkap pawl cu lam an fial ve hna ti a si. Cu i an lammi cu "Lai cultural dance" ti a si. Cun 20th century dih lai te i Europe ram i lam lei minthang cemmi cu French ram in "Lai cultural Troupe," a si tiah a tial. Ka khuaruah a har ngai.\nLai kong hi hlat tikah Russia ram thlanglei hrul ramthen khoimawka, China ram laifang, Korea le Taiwan ram khoimawka, Vietnam ram, Europe ram hmun khoimawka, Lairam, etc., hna in kan um hna (Cucu kan Lai historian pawl le mifim pawl nih an kan hlat piak te theu lai dah.) Pu Pualva nih, "Internet Google.com" khin "Mizo language in India" tiin kawl law kan unau pawl holh kong cu tampi a um lai," ati bantukin Google search ah Chin ti hi hmun 24,100,000 ah le "Lai" ti kawl law hmun 24,800,000 ah na hmuh lai. Laimi tiin na kawl ahcun hmun 498,000 ah na hmuh thiamthiam lai. Asinain, Lai le Laimi tiin Google i hmuhmi hna cu miphun kong an si dih tinak a silo, min le bu min pinah thil dang kong tampi an icawh dih hna. Lai ti cu China timi nak hmanhin a upat deuh hi zumh a si. China ti hi cu Chin biafang in a rami a si tiah an ti caah. Mizo le Zomi tu hi cu nai te a chuak tharmi min an si.\nMizo miphun khi mirang rat lioin Independence hmuh tiang Lushai ti an si i an ram cu Lushai Hills tiah an auh nain atu ahcun vuleipumpi nih Mizo tiin an theih cang hna. Mizo encyclopedia cauk hmanh an ngei kho cang. Cubantukin, Tedim kan unau hna nih Laitlang hi ka ngakchiat lio tiangah "Khamtung" tiah an auh ti a si. "Khamtung thawngthannak" timi magazine (daily maw monthly cu kai fiang tilo, Laiholh tialmi) cu ka pa thingkuang ah zeimawzat an um i ka rak rel len ve bal. Kan nih Laimi tu nihcun "Laitlang" ti peng a si. Kawl bel nih cu lio cun Chin (mi) tiah an rak kan auh diam cang. Laimi kong a tialtu Dr. F.K. Lehman nih cun Pagan sianggpahrang chan AD 13th Century lio in Kawl nih Chin pawl cu atangtimi, hawikom, tiah an rak ti hna e, tiah a tial. Kawl nih Laimi cu Chin tiah hlan piin an kan ti ko nain kan bia le hla vialte zoh tikah kan pipu hna nih "Chin" an tinak le Chin tiin Lai aiawh ah an hmannak kan hmu lo. Kan Lai hla an phuahmi zongah a cuang ballo. Atu naite hlathar an phuahmi tiangah Chin tiah a phuahmi ka thei rih hna lo.\nIndia ram khi anmah kala nihcun Bharat an iti i mirang min phuahmi Calcutta cu Kolkata, Bombay cu Mumbai tiin le Madras cu Chennai tiin 1990 lawngah thlen an si. Kawl ram hmanh khi mirang min phuahmi Burma tiin nai te tiang a um nain atu Myarmar ti a si cang. Kawl tuanbia ah Phio miphun an rak um nain atu hmuh awk an um tilo ti a si. Laimi nih atu in Chin kan iti ahcun kan techin fapar ahcun Phio bantukin Lai miphun a lo lai i, Chin timi lawng a um lai. Asho Chin ti zong hi a rak umlo. Asho miphun ti an rak si. Sihmanhselaw, Kawl nih Chin an kan ti dih caah Asho kan unau cu Asho Chin (MEPIANH CHIN) an ti hna i Laitlang ummi cu Upper Chin (MIOHPAN CHIN) le Lower Chin (TAWNGPAN CHIN) tiah an kan ti. Salai Van Tu a chim bantukin Asho holh le Lai holh hi ailo ngaingai i keinih cun "Laitlau" tiah ka auh peng tawn hna.\nDr. Salai Pa Cin nih a ka chimhnak ahcun "Ka pa (ralbawi hlun) sin kan um lio ahhin cun kan inchungah Asho holh kan hmang nain atu cu ka philh dih cang i ka holh thiam tilo," a ti. Asho pawl hi zeiruang ahdah atu an loh cuahmah tiah cun an holh an philh, an minah kawl min lawngte an ibunh i kawl holh in an holh, cucu abiapi cem a si. Cun kawl nih devide and rule an kan hman hnawh i Asho Chin an ti hna caah atu tiang an kan then khawh i an ci hmih thlu an timh cang hna. Atu zong kawl nih Tedim Chin, Falam Chin, Mindat Chin, etc., tiah an kan kawh i then dih an kan timh peng. Krihfa kan sinak nih fek tukin a kan tleih i atu tiang cu an kan then kho lo.\nNan van chim ciomi ah ka pom mi cu kan irual khawhnak bikah Chin ti hi kan ram min ahcun um ko rih seh ti hi a si. Kan umnak cu Chin ram a si taktak. Asinain Chinmi kan silo, Laimi kan si, Chin ram ah an um cio ko nian Matu, Cho, Khumi, Zo, etc., an si cio ko hna. Kawlram Sagain Div. le Magwe Div. i Laimi khi Kawl kan ti bal hna lo. Kawl ram um mi Lai ti an si. Bawm hna nih Chin an iti cu 1990 kum hnu lei lawng a si lai. Pa Tlai le a hawi mizo holh hmangmi nih Bawm ram ah an lut hmasa i Pathian kong an chimh hna. Cu hna an holh cu an ilak i Pathian cu Lalpa tiah nihin ni tiang an ti. An thil thuam cu Mizo thuam he ai dannak aum tuklo. Asinain, Mizoram Tribal Research Institute nih tha tein an kong an hlat hna i Lai an si tiah mizo holh in cauk an chuah (ka sinah ukkhat cu a tu a um). Cun Pu Ram Mawi, Bawm, BA (tleicia) nih an Bawm Student Association i magazine Vol.1, No.1 a ka pek i kai chiah fawn. Cu chungah Chin an itinak hmuh awk a um lo. An phungthluk bia hna cu Lai phungthluk he ai dannak a um lo. India ram chungah miphun tampi an um, Bangali India, Teleku India, Mizo India, Naga India an ti bal hna lo. Bangali cu Bangali miphun, Teleku cu Telegu miphun an ti hna bantukin Mizo cu Mizo miphun an ti ko hna. Kannih zong Chinram ah kan um caah Chin miphun kan silo. Chin ram chung um mi hna cu Lai miphun, Zo miphun, Mara miphun, Cho miphun, Matu miphun, etc., kan si hna. Tedim Chin, Falam Chin, Mindat Chin, etc., tiah kawl nih an kan timi cu kan unau chuahpi Asho bantukin Laimi hi Kawl mi ah siam viar an kan duh caah a si.\nKachin, Shan, Kaza, Karen, Mon ram a tlawng balmi Laipa, Lai nu kan um dek maw? Kan um ahcun ahcun na hmuhmi kha ruat than hmanh, an khuapi cio an common language ah kawl holh cu an hman hna i an miphun holh a thiam mi hna cu khuate lawngah hmuh khawh an si cang hna khi. Nai 1990 election ah Kachin MP seat 14 ah Kachin miphun minung 4 lawng nih MP an hmuh i a dang cu kawl lawnglawng, an si cang. Cu lioah kannih Laimi (Chin ram chung um miphun cithlah hna) nihcun MP seat 14 ah seat 18 kan hmuh. Kalay Velley ah MP 2 le Arakan le Magwe ah MP 2. Asho cu ka theih lo caah ka telh kho hna lo i ka ngaithiam uh.\nCu lawng a si rihloh heih, Laimi cu Asia ramah vuleicung ralpi II lio tein Korkha pawl he mirang pawl nih pa raltha an kan ti mi miphun minthang kan si. Ms. Allmark, Australia nu nih a timi cu, "Ralpi pahnih lioah Lai ralkap nih Allies pawl he ral an tuk lai ah biakamnak an ngeihmi cu Allies pawl nih ral kan tei ahcun nan ram hi independence kan inpek hna lai, ti a si nain, a tu Allies nih ral kan tei, asinain, Lai (Chin) pawl cu kan philh hna. Cucaah, atu an ram thatlo ruangah ram leng a chuak mi hna hi kan Allies ram cioah asylum in kan luh ter dih hna ding a si tiah," anmah mirang ram Third Country pawl sinah ca a tial (Cucu hmual a ngei ngaingai, kannih Delhi lei zong pemnak kan rak nawr lioah kan hman cemmi document a si.) Laimi na sinak kha nai fian ahcun vuleiram pi ah nai uarthlar pi ding khi a si hnga. Ralpi pahnih a rak teitu ah ai tel vemi miphun kan si. Cu kong ah Nepal i a ummi Korkha, Laimi he ralpi II lio a rak tu ve mi hna nihcun, "nannih England ralkap, ralpi lio ral a rak tu mi nih ralkap pension minung pakhat Stalin Pound thongkhat le zali (a figure hi ka palh khawh men) nan ei, kannih Nepal um mi hi a cheu lawng nan kan pek, kan rights ai tluk ding a si tiin Britist Parliament ah taza an cuai hna. Hika ka pem lai ah 2001 ah Tony Blair cozah nih a nupi Cherie Booth, LLD (Hons.), Hon.DLitt cu Korkha ralkap pension pawl he itong dingin a thlah. An biaceihmi cu ka hlat kho ve tilo. Kannih Lai ralkap 884 renglo lakah England pension eimi zeizatdah kan um? Kan ta a simi le kan rights a si komi theihlo hi a fawi temi thil a si tawn.\nCubantukthiamin, kan tuanbia zoh tikah Laimi kan pu le ramuk bawi pawl le Lai mifim pawl (Laitlang ummi) nih palhpi voithum an palh. Cucu;\n1. Mirang an rat lioah Chin kan silo, Laimi kan si an rak tiding a si nain (Lushai ram ah India independence ahmuh laiah Pu Saprawnga te nih Mizo Union an rak dirh i culecangka Lai le Mara politician pawl nih Pawi Union an rak dirh ve i independence lai teah Lai Union cu hmunhnih ah an ithen i Lakher Union in an dir ve.)\n2. Panglong (Pinlung) hnatlaknak min an thut lioah kannih cu kan thu kholo rak tiding a si nain (Falam khua ah mirang bawi nih kawl he hnathlaknak min thu loding in cu lio cathiam mi le siangcachim hna siseh, Aizawl le Lunglei khuaah mirang bawi nih India he zeibantuk hnathlaknak hmanh nan tuah lailo tiah Mizo, Lai le Mara cathiam le siangcachim hna si hna seh, seminar an rak tuah pi hna.)\n3. 1948 in 1962 karlak democracy chan lioah siseh, 1990 thimnak ah siseh Kawl party he ikomh in politics rak khel loding a si nain (Hlan deuhah Hrang Nawl le Wontumaung, etc., si hna seh, naiah Pu Lian Uk, Dr. Za Hlei Thang, etc., si hna seh, kha hna bantuk khan)\nCu hna cu kan thei ko nain Laimi thangthar hna nih palhpi hi ipalh rih ding kan duh rih lai maw? Atu kan Lai (Chin) politician pawl nih palhpi palh linak kan ipalh hnik rihmi cu:\n1. Chin ti hi vuleicung ram nih an kan theihnak a si (Lushai cu Mizo, tiin le Burma cu Myanmar tiin an thlen i a kum a rauh hlanah Mizo, Myanmar tiin theih dih an si cang (Chin cu iti a si lengmang a si ko nain Chin kong an tial pohah Lai kong tial chih peng a si, hika Chin le Lai zoh hmanh.) Laimi ram leng chuakmi dihlak nihhin kan umnak cio in Chin kan si lo, Lai kan si, kan ram belte kawl nih Chin State an ti tiah kan bu vialte hi ni nikhat ah Lai bu ah siam dih silaw, biaknak tiangin thla thum a rau lailo, Chin ti lawng a rak thei i Lai ti a thei rihlo mi nih an kan theih colh hrimhrim lai. Aruang cu Chin State a dir khawhnak cu kan unau Falam Lai pawl le Thantlang Hakha Lai pawl nih Chin timi hi kan dirpi tuk caah a si cem. Laimi huap in lungrual tein bu kan rak neih chun ah Chin cu hmang kholo in ZBC (Zomi) ti hman a si kha. Asho miphun cu Laitlang ah ifonh loin kanmah tein kan um lai i MP ah kan ichuah lai i kan Asho ram kan siam lai tiah independence ka ahcun an rak iruah sual. Atu cu lam dik a thim lo mi kan unau Asho pawl cu kumpi kum 60 tlin hlanah kawl nih an dolh dih cang hna khi Laimi kan lung fian ah a tha.)\nMirang pa pakhat nih Pu Val Thang he a kan timi cu, "Laimi nih kawl hni nan ifenh, kawl holh nan holh, zeitindah do nan thlen khawh lai i, kawl nan doh khawh hna lai? Kannih mirang nihcun kan inhmuh mi hna poh hi kawl ah kan inrel dih hna, nan mui ai lo tuk tung i," a ti. Dothlen timi cu angki nak kha angki rang i siam le miphun dang nih uk mi miphun sinak chungin a luat mi (zalen mi) miphun si ter kha a sawh duhmi a si ko lo maw? Cucaah Laimi miluat, ram zalen mi si awk ahcun a kan pengtu Kawl nih an kan bunhmi min Chin hman ti lo ding, Kawl hni ifenh loding, an holh holh piak lo ding, an hla ngeih/sak lo ding, an ngapih hrimhrim ei loding khi asi hnga. Cu lawngah Laimi dothlennak taktak ai thok kho lai tiah ka ruah. MNF chan lioah mizo nu sari aifenh mi cu YMA nih an sari mihmai ah an phoih piak hna i warning an pek colh hna. Nihin ah Mizo cu an cozah a corrupt tuk ko nain India ram chung miphun ah zah cemmi ah an ichuah. Punjab ram buai a daih tertu cu Laldenga a si i, Naga ram buai daih ter dingah Muivah tong ding in India PM hlun Vajpayee nih a thlah mi pa cu CM Zoramthanga a si. Delhi kan um lioah Mizo kan iti i Mizo ah an kan rel lio ahcun an kan zah tuk nain, Burma ram in a ra mi an si ti an kan theih cun an kan nihsawh ning hi chimpit a si. Kan sinak taktak cu Lai a si.\n2. Salai le Mai min hi kan lungrualnak caah kan hman dih ding a si (Na unau Asho he idawtnak caah le ilungrualnak caah an min hman piak hi a hau in ka thei lo. Lungthin itheihthiam le idawt taktak tu kha a biapi mi a si caah an upa hruaitu hna sinah ram khat i umti an duh than nakhnga an duhnak zulhin lemsawi khawh izuam tu kha a hlawhtlinnak ding a si lai. Na duhmi ngaknu helh kho dingin amin cheu tekha na min hramah i bunh law an duh hlei ka zum lo, a duhnak zulh thiam tu kha an duhnak hrampi a si lai dah. Independence hrawng teah Lai upa nih Asho le Naga upa hna cu ram khat um ding in an rak len hna, asinain, an rak duhlo (Pu Lian Uk nih tlamtling tein a kan chimh khawh ka zumh.) Atu lio US ah khua a sa mi U Ba Taung Tin (Asho) nih biaknak leiin a sinah ikomh dingin US Laimi Krihfa zeimawzat a sawm hna i Ottawa Krihfa bu zong sawm an si. Asinain, Asho pa a si ai tiah a komh mi bu ka thei hna lo, kai palh sual hnga dek maw? An komh lo cu kai lomh phunte a si ve, aruang cu Asho he kan i-unaunak cu lam dang va si ko sehlaw, an komh hna ahcun Kawl holh a hmanpi hna lai i, Laimi lakah kawl holh biatak tein a leng hnga dingmi khi a si.)\n3. Kawl he an ikomh than (Kawl mi hi huat ding cu an si lo nain politics thil ahcun komh ding an si hrimhrim lo. Politics cun Laipa le Kawl siangpahrang hi naa tum le naa tum er in an ier peng tawn. Lai bawi le Kawl siangpahrang cu iremnak biakam an rak tuah tawn ti kan theih. Atu zongah cuti kan er hna lawngah a tu kan duhmi independence maw federal uknak maw, kan duh chimmi kha tha tein an kan ngeih piak lai. Laipa Pu Kio Mang nih Panglong min a thut, Pu Hrang Thio nih kawlram a khamh, asinain, kawl nih uknak an lak i Laimi zeidah an kan pek? Kawl sal ah kan tlak le Karen nih Laimi an kan huat lawng pei kan i in temtuam ko hna hi. KNU nih kum 50 chung ram an hrang i an ram hnarcheu cu Kawtulay Government uknak tangah an chiah khawh. Kawl alliance bu DAB le NCUB ah an van lut sual ciammam i an luh a kum nganak ah an ram vialte, an camp thatha cu kawl ralkap nih an lak dih cikcek i atu umnak hnget hmanh ram chung ah an ngei tilo, ar bang an vaih ter hna. CNF zong NCUB an luh kum hnih hlanah cu hlan an lak khawh ballo mi an camp vialte cu Kawl, India ralkap nih an lak piak dih ve hna i nai kha a voi thumnak a si, ti a si.)\nLegislation (phungser) timi hi atu kan iceihmi ahhin a biapi ngaingai. Pu Lian Uk nih, "tu tan cu phung (law) ser ka duh caah MP ah thim loin um awk ka thalo," tiah a ti an ti i, cucu pasal bia taktak a si ka ti. MP nih cun aram humhimnak caah phung a duhning tein siamter a tim lai i, a ram miphun identity, tuanbia, phunglam, bia le hla, ram thilchuak, chawva, etc., humhim ai zuam pinah ram thanchonak tuah ai zuam lai. Ka chim duhmi cu ka theih tawk Mizo Legislation Assembly nih Lushai Hills tiin Mizoram State tiah an thlen i, Mizo holh le English cu an ram chung tlang holh ah an siam.) Cuvebantukin, ram dothlennak a tuahmi bu nih a ram kha anmah nih uk te i phung (law) kha anmah duhning tein ser te kha an itinh ding a si ve ding a si hnga.\nNai Delhi Chin Seminar ahkhan kan CNF palai nih tlangholh ah "Mizo" holh hi si dingin kannih party nihcun kan duh tiah zapi sin a phuan tikah zapi cu namtong rawh bang kan ar dih. Cu lawng a si rihlo Lai upa cheukhat nih Chianland egroup i tlangholh iceihnak ah Falam nih Laizo holh, Tedim nih Zomi holh, tiah anmah holh te hehchet tiah an dirpi lioah "Laizo holh a ti na, Mizo holh a ti na" kan si hna. Pu Van Hmung tu nihcun, "naisai, ziah Lai cu Mizo an pu le pei kan si cu, Laitlang ah Lai holh hi mi tam cem thiam mi a si. Lai holh (Hakha holh) kan hman ding a si tiah a dirpi peng. Mizo ram Arts & Culture Minister Hlun Pu C. Chawngkunga nih Mizo tribe tiah a tialmi ah Paite cu Cinzah fahniang a si tiah ka hmu rua ka ti nain Delhi cu zu tamtuk kaw a cauk tlang vialte a ka tei piak i ka kawl i ka hmu tilo. Kai rel palh maw, zu nih dek a ka tei piak?\nPu Mang Lian nih a nun lioah voihnih thum tiang a kan chimh mi cu Chin State Council biaceihnak ah tlangholh (official language) ca le miphun zapi ihrawm khawhmi ni (official day) ca a min khiak hna sih kan ti i, tlangholh ah Laiholh thim a si i, zapi ni ah Khuado cu thim a si nain, Khuado cu official in a tu hman a si i Lai holh tu cu Laitlang uktu Tedim upa nih an duh lo i kan hmang kholo. Tlangholh cu kan ngei cang cucu Laiholh (Hakha holh) a si a ti peng. Lai holh vote (me) pek dingin biatak tein kai zuam caah ka rian kai dinh phahnak hi a si ti zong a ti fawn. Laimi nih kan lung a fim lo ahcun mah bantuk kan si peng ko lai ti phan a um ngai.\nCucaah kan Lai upa cheukhat hna nih Lai ti an pheu zuahmah hna hi a poi taktak ka ti. An ipalh kho men ve ko. Asho nih Laimi tello in Asho ram dirh an timh i kum 50 chungah tlau dih an itim. Hi hnu kum 50 ahcun Asho cu Phio bantukin an min lawng a um cang lai i, Asho holh cu mei bang a mit cang lai. Chin ram chung um mi hna nih kanmah kan sining taktak Lai, Zomi, Matu, Cho, Khumi, Asho, Bawm, etc., kan iti lawngah kanmah chungah lungrualnak a um kho lai. Cho, Kanpalet, Paletwa mi cheu hna nih Laimi an kan huatnak cu Lai kan iti ruang ah si loin Lai kan iti lo ruang tu ah asi ti theih ah a tha. Laimi nih kan bu min pohah Chin kan ti i anmah an itel ve lo khi a runh tuk hna. Lai cu kanmah Laimi nih Chin ah thlenin Leng le Val cu kanmah Laimi nih Salai le Mai ah thlen itimh cu thawng chia ngaingai a si.\nNan pumpak duhnak in le aho hnursuang lo tekhan Salai le Mai cu iti ko hna ulaw Chin miphun bel kan um lo caah Chinmi cu kan ti awk a si lem hnga maw tiin,\nSource: Rungcin Yahoo Group, 2006 January 29 i a ttial mi.


Tangka kong ah:Laitlang um mipi’Thinphang in an um cang. – Lai Lungrawn Post\nTangka kong ah:Laitlang um mipi’Thinphang in an um cang.\nFebruary 3, 2021 February 3, 2021 admin Theihtlei\nTangka 10000 Ca Le 5000 Ca Kong Ah’Ralkap nih uknak an lak hnu ah Myanmar tanga 10000 tlap hrawh asi lai; hman khawh a si lai loh tiin thawngpang a chuak len. 10,000 ngeimi caah an thinphang ngai. 5000 ca ngei zong a si tho tho’Tangka 10000 ca le 5000 ca hi thih ter a si lai lo,zalong ten hman khawh tho tho a si ko lai tiah Myanmar Central Bank nih fianternak an tuah.Pyi Myanmar\nThawngdang:Cozah an rak tlaih kaa in ralkap lungton aa zuam lengmang. A sullam cu Ralkap nih uknak an lak thannak ding ah a ruang (reasons) an ngeih naak hnga lo a lam kip in a kunpiak lengmang hna.Ralkap lungput a hmaan lo zia le a fehfuan lo zia a rak theih tuk. Hngakchia tuahsual umh bak in a rak umh hna i, an duh hoih in a umpiak hna.\nMipi le ram zawn a ruah ruangah zeibantuk tuar har tuar zong a poi ah a chia lo. A tuar a fak tuk. Rohingya kongah security kan him lo an ti sual lai i uknak an lak than sual lai tiah amah nih vawleicung mi vialte sualpuhnak aa khinh dih.Suu Kyi cungah mawhphurh vialte a rak tlung. Ram tam pi nih upatnak an pekmi lila tiang in chuh than a tong. Asinain aa in.Tlaang Cung mi kong zongah mawhphurh vialte a tong. Aa in thiamthiam.Ka chim ve i kaa runven ve a si ahcun ralkap pawl ka huarsuan sual hna lai i uknak lak thannak khua an khaang than sual lai tiah amah nih tuarnak aa ham i ralkap tu cu a tuarnak hma le lungthin in a thlemh hna.\nA bochan tukmi U Ko Ni an thahpiak lio zong ah daite in aa in. Ram a dam kha a biapi tuk ah a chiah. Doh le kalh in cun kan tei lai lo ti a fiang; a lam zong a si lo ti aa fiang.Nemnak in kan nemter hna lai ti kha a hmuitin a si peng. Cuticun kum nga a vun dih. Thimnak a vun um than tikah aho party vanhai loin cozah ser kho ding tiang in mipi nih a dirpi than hna.Ralkap party pawl cu anmah ralkap chung dah ti lo cu aho hmang nih a duh hlei hna lo.Hi hnu kum nga chung a kan hruai than ahcun kan him lo chin lengmang ti zong an theih. An i runvennak phunghram zong virhkhoih khawhnak lam a um chin lengmang.\nAn him lo chin lengmang. Hruh lam an zulh than lo ahcun an dai chin lengmang cang.Cucaah an ziaza thing ah an phohpian than sual lai tiah a toderhpiak lengmang ko hna bu ah vote hrokhrolnak nan tuah tiah lulam hngal loin atu bantukin nawlngeignak an lak thannak a si.Atu bantukin a ruang an kawl lo cun nawlngeihnak ngeih than khawhnak lam an ngei fom ti lo cu! Suu Kyi fimnak, nunnemnak le ram dawtnak cu tei awk a that ti lo caah nawlngeihnak tlaih than khawh lam hramhram in an kawlnak a si.Thih lai ekceh bantuk a si cang. Caan nih lai a rel than lai. Zoh rih a hau.Atu cu, zeitluk in dah ralkap nun le ziaza thlemh a har ti kha vawlei pi nih a hmuh than cang. Ralkap na runven hna; na dirkamh hna an ti i upatnak an pek ciami lila tiang an chuh thanmi kha a thar in khua an ruat than cio cang hna lai.Pi Suu i a ram dawtnak, a fimnak le a tuarnak vialte hna hi upat lo awk an tha hrim lo.\nThawngpang dang:Myanmar ram chung khuapi tampi ah cozah riantuantu hna cu thaizing thawk in ralkap uknak cohlan khawh lonak langhternak caah zung kai an i tim ti lo. Siizung riantuantu siibawi le nurse tam bik an i tel. Mah hi tulio hmual a ngei bikmi hriamnam cu a si ko.Chinram chung cozah riantuantu zong nih raltha ngai in le hmailei fale caah ruah piak bu tein ralkap uk chiahru hi rak doh cio ve ulaw lung a hmui tuk hnga.Salai Lung Thli Tum\nThawngdang:Kan Umnak Canada 🇨🇦 ram ahhin, Abortion/nauhrawh hi “all stages” legal a si. Cun, Gay Marriage zong hi, Canada Province/state kip ah legal a si.Canada 🇨🇦 ram ahhin Khrifa, abik in Catholic an tamnak a si, nain Cozah cu, secular state a si caah, zeibantuk biaknak paoh, zalawngte in, anmah le an zumhmi biak khawhnak ram a si.U.S ahhin Abortion/ Nauhrawh hi 24 weeks/ 6 months hlan paoh State kip ah legal a si ve. U.S Supreme Court nih 1973 legalized/cohlanngnak an rak tuah.\nAsinain, “Red states” tiah hngalhmi, conservative an tthawnnak state 9 or 10? ahcun, 24 weeks cu, minung pei an si manh cang cu, tiah 1973 lio ah Supreme Court biachahnak cu let/overturn tuah dingin an izuam. A cheu state nih Thla 3 hlan lawng, cohlang ding tbk in an ti. Alabama State hna cu, Abortion hi totally in ban ding hi an izuam ve. Asinain, nihin tiang ahcun 1973 lio Supreme Court biachahnak ding a kal rih.Abortion data zoh tikah, US hi Abortion rate a tla tuk cang. 1973 in 80 hrawng kha Abortion tuah a rak tam nain, nihin ahcun Abortion rate a niam deuh ngai in an langhter. A cheu nihcun, Abortion hi kham a herh tung lo, Abortion rate pei a ttum thluahmah ko hi, an ti ve.\n“Pro-choice” a dirpitu paoh nih Nu nih a pum chung ah a ummi naute kong ahcun, amah nih Nawl a ngeih awk a si ko tiah an dirpi. A fawinak in, Women Right ah aa khumhmi a si an ti. Abik in, Nu pawchung ah a ummi naute hrawh lo ahcun, a pawitu Nu nunnak ttihnung a si ahcun, a Pawitu Nu, biachahnak/ decision ah aa hngak awk a si timi hi “Pro-choice” dirhmun cu a si.Pro-life a dirpitu nihcun, Nu paw chung ah naute aa semmi hi thaw/nunnak a ngei vemi a si caah, amah tein aa veng/protect kho a si rih lo caah, State/ Cozah nih ven/protect a hau tiah an dirpi i, Nu paw chung ah aa semmi naute hrawh hi, nunnak lak/ Lainawng a si, zeicatiah, nunnak aa sem cangmi naute kha nunnak Nawl a ngei vemi a si timi hi, Pro-life dirhmun cu a si ve.\nHi kong hi Laimi nih kan ceih ngai ve. Miphun kip nih an ceih cio. Nain biafunnak tuah an iharh cio. Zeicatiah, a har bakmi topic a si. Abik in a tak ah tongmi caah a har khun. Example ah Kum 18 ngaknu no te nih fa a pawi sual tikah, a chung ah naute hrawh loin, amah a thi ding dirhmun hna a si tikah, mah minu caah biakhiahnak tuah piak kha a fawi ti lo.Cucaah, Abortion le gay marriage kong hi zapi/ zaran nih fak tuk in ceih i pakhat le pakhat ituknak/ i judge nak ah hman ngam ding phun a si lo. Kan cung cio ah von tlung sehlaw, pre- choice a timi kha, pro-life a si kho i, pro- life aa timi kha, pro-choice ah icang khawh a si.Za Sang cinzah\nThawngpang dang:Wednesday i President biakamnak tuah a lim le cangka US President Joe Biden nih a biapi taktakmi le a siaherh bikmi nawl 15 a rannak in a chuah colh. A rian a chawnmi pa Trump i a policies pawl cu a hrawhpiak dih colh i, pulrai le khuati thlennak (climate change) pawl hna cu hawihlanbik ah a vun nam colh hna.\nWednesday chunhnu ah cun Oval Office i a rami thawnglatu tampi hmaika ah nawl a chuahmi capar cungah cun min a vun thut duahmah hna i, zulh dingmi phung le lam, cun tuah dingmi thil kalpi awkah ka caan hi khuatlaiter kai tim lo, tiin a chimh hna.\n“Nihin i minthut nenhtein nawl ka chuah dingmi pawl hi Covid-19 a umtuning a letthal khotu thil an si i, Climate Change zong cu cuhlan bantuk si lo in biataktein kan nam cang lai. Cun, miphun karlak ah rualrannak um dingin le sining niam ai ngeihmi communities pawl dirkamh ding karhlannak cakngaiin kan tuah lai. Hihi cu kan thokka lawng a si ko rih,” tiin president Biden nih a chim.\nFederal inn le lo chungah le federal riantuantu paoh Mask i hruk viar dingin Democratic President nih minthut bakin nawl a chuah. Covid ral a dotu dingah a thar tein White House office ser chom dingin, le WHO in US a chuahmi lut than dingin nawl a chuah colh.\nParis climate accord zong luhthan dingin min a thut i, biataktein climate change kalpi dingin nawl a chuah. Cun, biaalnak a chuah pengnak Keystone XL oil pipeline kong zong cu a rannak in a phih colh.Mipeem kong he pehtlain, Trump nih ramri hau saknak dingah phaisa fund raise a tuahmi cu a khampiak colh i, Trump nih US lei tlawn a khammi a cheukhat Muslim ram pawl zong tlawn a onh than cang hna (nupi, pasal, fale, unau, nulepa laknak telh in).\nA ni khatnak office a thut i nawl a chuahmi pawl hi a rauhhlan i tam taktak nawl chuah ai timhmi hna lakah tlawmte lawng an si ko rih, tiah a press secretary Jen Psaki nih a chim.“A ra lai mi ni le zarh chungah hin, harnak kan tonmi (challenges) pawl hmachawn khawhnak dingah a biapimi nawl a chuahchap rih dingmi tete an um ko rih, cun, American mipi sinah biakamnak a rak tuahmi zong a takin tuah ding ai ba rih hna” tiah Psaki nih a chim.\nSining ai thlengmi (trans) American pawl ralkap lut lo dingin an khammi zong a hrawhpiak than hna lai. Cun, nauhrawhnak (abortion) he pehtlaiin US nih ramdang ah bomhnak a pek tawnmi an kham caah, cu zong cu a remh than lai.\nEconomic kongah cun, March dih tiang a caan peh rih dingin US Centers for Disease Control and Prevention nawl a pek hna. Cun, student loan payments zong September dih tiang in thawnpiak rih dingin Department of Education zong nawl a pek hna.Chelsea Bawi\nBreaking:Video Hakha mino an i sum kho tilo’Ralkap cung ah an thil tikhawh nak an hman ve cang hi.\nKawlram khuakip ah:Ralkap uknak an hloh kho cang la’Thawngtha ngai a sicang\nAung Te nih:Uk nak a lak cu nungak no tete zong’Mitthli he an um ko video.\nUSA nih:Kawlram fawi tein thleng daw a silo’Nangmah le keimah nih thleng a hau cang.